Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ίδρυση Ευρωπαϊκού Οργανισμού για την Ασφάλεια στη Θάλασσα

(υποβάλλονται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Η πολιτική της ΕΕ για την ασφάλεια στη θάλασσα και την πρόληψη της ρύπανσης περιέχεται σε μια σειρά νομικών μέσων, τα οποία καλύπτουν τις βασικές πτυχές των ισχυουσών συμβάσεων του Διεθνούς Ναυτιλιακού Οργανισμού (ΙΜΟ). Κύριος στόχος είναι η διασφάλιση της αποτελεσματικής και ομοιόμορφης εφαρμογής των διεθνών κανόνων στο εσωτερικό της Ευρωπαϊκής Ένωσης. Η εν λόγω πολιτική καλύπτει ευρύ φάσμα τομέων, από τους νηογνώμονες έως τον έλεγχο του κράτους του λιμένα, από τα επιβατηγά πλοία έως τον εξοπλισμό των πλοίων και τις εγκαταστάσεις υποδοχής των λιμένων. Με τη θέσπιση της πολιτικής της ΕΕ για την ασφάλεια στη θάλασσα και την πρόληψη της ρύπανσης, μέρος της εθνικής δικαιοδοσίας των κρατών μελών στους τομείς αυτούς μεταβιβάστηκε σε κοινοτικό επίπεδο.

Προκειμένου να είναι αποτελεσματική, η νομοθεσία πρέπει να εφαρμόζεται με ακρίβεια και ομοιομορφία σε όλη την επικράτεια της Κοινότητας. Πράγματι, η αυστηρή εφαρμογή των υφιστάμενων κανόνων δύναται να αυξήσει την ασφάλεια στη θάλασσα και την πρόληψη της ρύπανσης στα κοινοτικά ύδατα, η δε εναρμονισμένη εφαρμογή της δύναται να διασφαλίσει τον επί ίσοις όροις ανταγωνισμό, να μειώσει τη στρέβλωση του ανταγωνισμού που προκύπτει από τα οικονομικά πλεονεκτήματα που απολαμβάνουν τα πλοία που δεν συμμορφώνονται με τη νομοθεσία και να επιβραβεύσει τους σοβαρούς παράγοντες της ναυτιλίας.

Στην Κοινότητα, το έργο της διασφάλισης της ορθής και συγκλίνουσας εφαρμογής της υπάρχουσας νομοθεσίας καθίσταται δυσκολότερο, επειδή -σε αντίθεση με ορισμένες χώρες, όπως οι Ηνωμένες Πολιτείες της Αμερικής, που διαθέτουν έναν ενιαίο φορέα και συνεπώς έχουν τη δυνατότητα να επιβάλλουν ομοιόμορφες διαδικασίες και να ελέγχουν την τήρησή τους- η Ευρωπαϊκή Ένωση καλείται να αντιμετωπίσει την πολυμορφία των διοικητικών παραδόσεων των κρατών μελών της. Οι διοικητικές δομές που παρεμβαίνουν στον τομέα της ασφάλειας στη θάλασσα ποικίλλουν σημαντικά μεταξύ των κρατών μελών: άλλοτε πολιτικές και άλλοτε στρατιωτικές, είναι επιφορτισμένες με ποικίλα καθήκοντα, από την επιθεώρηση των πλοίων από το κράτος του λιμένα ή το κράτος της σημαίας έως την αστυνόμευση της αλιείας, τον τελωνειακό έλεγχο, την καταπολέμηση της διακίνησης ναρκωτικών ή τον έλεγχο της μετανάστευσης.

Με αφορμή τα προαναφερθέντα, η Επιτροπή άρχισε να εξετάζει τις δυνατότητες βελτίωσης του υφιστάμενου συστήματος. Στην ανακοίνωσή της τής 21ης Μαρτίου 2000 για την ασφάλεια των θαλάσσιων μεταφορών πετρελαίου [1], η Επιτροπή εξετάζει το εν λόγω πρόβλημα και προτείνει το ενδεχόμενο ίδρυσης ενός Ευρωπαϊκού Οργανισμού για την ασφάλεια στη θάλασσα. Η Επιτροπή εξηγεί, επίσης, ότι κατά τη γνώμη της, δεν θα ήταν ρεαλιστικό -ή τουλάχιστον θα ήταν πολύ πρόωρο- να σχεδιαστεί η θέσπιση ενός ολοκληρωμένου ευρωπαϊκού επιχειρησιακού φορέα ή ακτοφυλακής που θα υποκαθιστούσε τη δράση των εθνικών ναυτιλιακών αρχών. Αντιθέτως, ο Οργανισμός πρέπει να στηρίζει τις δράσεις των κρατών μελών και της Επιτροπής στην εφαρμογή της κοινοτικής νομοθεσίας, την παρακολούθηση της εφαρμογής της και την αξιολόγηση της αποτελεσματικότητας των ισχυόντων μέτρων. Ο Οργανισμός δεν πρέπει να εξουσιοδοτηθεί να λαμβάνει αποφάσεις, αφού η αναγκαία παρακολούθηση θα ανατεθεί στα κράτη μέλη, και ιδίως στην Επιτροπή, υπό την ιδιότητά της του εκτελεστού ή θεματοφύλακα της κοινοτικής νομοθεσίας.

[1] COM(2000) 142 τελικό της 21.3.2000

Η Επιτροπή επανέλαβε την αρχή αυτή στην έκθεσή της για το Ευρωπαϊκό Συμβούλιο του Biarritz σχετικά με τη στρατηγική της Κοινότητας για την ασφάλεια στη θάλασσα [2]. Στο εν λόγω έγγραφο αναφέρεται ότι, προκειμένου να διευκολυνθεί η Επιτροπή στο έργο της διασφάλισης της παρακολούθησης και του ελέγχου της αποτελεσματικής και εναρμονισμένης εφαρμογής των υπαρχόντων κανόνων στο εσωτερικό της Ευρωπαϊκής Ένωσης, η Επιτροπή εξετάζει το ενδεχόμενο της δημιουργίας ειδικού φορέα, υπό μορφή ενός Ευρωπαϊκού Οργανισμού για την ασφάλεια στη θάλασσα.

[2] COM(2000) 603 τελικό της 27.9.2000

Με τον παρόντα κανονισμό, η Επιτροπή προτείνει την ίδρυση ενός Ευρωπαϊκού Οργανισμού για την ασφάλεια στη θάλασσα. Το κείμενο της πρότασης είναι προϊόν μακροχρόνιας ανάλυσης και διαβουλεύσεων, κατά τις οποίες η Επιτροπή είχε τη δυνατότητα να οριοθετήσει τις αρμοδιότητες του Οργανισμού. Εκτός από τον πρωταρχικό στόχο της διασφάλισης της ορθής εφαρμογής της υφιστάμενης νομοθεσίας, η Επιτροπή θεωρεί ότι ο Οργανισμός πρέπει να διαδραματίσει σημαντικό ρόλο στη διοργάνωση των κατάλληλων δραστηριοτήτων κατάρτισης σε θέματα συναφή με το κράτος του λιμένα και το κράτος της σημαίας. Πράγματι, η εναρμόνιση της κατάρτισης των επιθεωρητών των κρατών μελών θα συμβάλλει στη διασφάλιση ενός ομοιόμορφου καθεστώτος ασφάλειας στη θάλασσα στην ΕΕ.

Επιπλέον, η Επιτροπή θεωρεί ότι ο Οργανισμός μπορεί να συνδράμει τις υπηρεσίες της Επιτροπής στην εκτέλεση πολλών από τις χρονοβόρες τεχνικές εργασίες που της έχουν ανατεθεί βάσει της ισχύουσας νομοθεσίας. Αυτό θα επιτρέψει στις υπηρεσίες της Επιτροπής να επικεντρωθούν σε ζητήματα πολιτικής. Τέλος, ο Οργανισμός θα αναπτύξει σημαντική δραστηριότητα όσον αφορά στη συλλογή, την καταγραφή και την αξιολόγηση των στατιστικών δεδομένων στον τομέα της ασφάλειας στη θάλασσα και της ακούσιας ή εκούσιας ρύπανσης της θάλασσας, τη συστηματική αξιοποίηση των υπαρχουσών βάσεων δεδομένων και, όπου είναι απαραίτητο, την ανάπτυξη συμπληρωματικών βάσεων δεδομένων. Τα δεδομένα που θα παρέχει ο Οργανισμός θα επιτρέψουν στην Επιτροπή και τα κράτη μέλη να λάβουν τα αναγκαία μέτρα για τη βελτίωση της ασφάλειας στη θάλασσα και την αξιολόγηση της αποτελεσματικότητας των ισχυόντων μέτρων.

Αναμένεται ότι ο Οργανισμός θα αναπτύξει ισχυρές εταιρικές σχέσεις με τα κράτη μέλη και θα συμβάλλει στην ανάπτυξη εταιρικών σχέσεων μεταξύ των κρατών μελών, όσον αφορά σε ζητήματα γενικού ενδιαφέροντος, ότι θα αξιοποιήσει πλήρως τις βέλτιστες επιστημονικές δυνατότητες της Ένωσης και ότι θα συμβάλλει στην επιτάχυνση της ικανότητας ανταπόκρισης και λήψης αποφάσεων της Κοινότητας. Η δομή του προτεινόμενου Οργανισμού δεν θίγει τις εξουσίες των νομοθετικών οργάνων της Κοινότητας: ο Οργανισμός δεν θα παρεμβαίνει στον νομοθετικό τομέα. Δεν θίγονται, επίσης, οι εξουσίες της Επιτροπής όσον αφορά στην εκτέλεση του προϋπολογισμού και το δικαίωμα πρωτοβουλίας. Επιπλέον της προσπάθειας ανάδειξης της αναγκαιότητας και λήψης της απόφασης υπέρ της σύστασης του Ευρωπαϊκού οργανισμού για την Ασφάλεια στη Θάλασσα, η Επιτροπή θα διεξαγάγει, παράλληλα προς τις διαβουλεύσεις των θεσμικών οργάνων επί της παρούσας πρότασης, περαιτέρω εργασίες σχετικά με την ανάλυση κόστους αποτελεσματικότητας.

2. Ο ΕΥΡΩΠΑΪΚΟΣ ΟΡΓΑΝΙΣΜΟΣ ΓΙΑ ΤΗΝ ΑΣΦΑΛΕΙΑ ΣΤΗ ΘΑΛΑΣΣΑ

2.1 Ο στόχος

Ο κανονισμός στοχεύει στην ίδρυση ενός Ευρωπαϊκού Οργανισμού για την ασφάλεια στη θάλασσα, με στόχο τη διασφάλιση ενός υψηλού, ομοιόμορφου και αποτελεσματικού επιπέδου ασφάλειας στη θάλασσα καθώς και πρόληψης της ρύπανσης στην Κοινότητα. Η επίτευξη των στόχων αυτών απαιτεί τη δημιουργία ενός εξειδικευμένου οργανισμού: η ναυτιλιακή κοινότητα της ΕΕ χρειάζεται ένα αποτελεσματικό όργανο, το οποίο θα είναι σε θέση να παρέχει στα κράτη μέλη και την Επιτροπή την αναγκαία τεχνική και επιστημονική στήριξη και ένα υψηλό επίπεδο εμπειρογνωμοσύνης για την ορθή εφαρμογή της κοινοτικής νομοθεσίας στον τομέα της ασφάλειας στη θάλασσα, την παρακολούθηση της εφαρμογής της εν λόγω νομοθεσίας καθώς και την αξιολόγηση της αποτελεσματικότητας των ισχυόντων μέτρων. Η υπάρχουσα νομοθεσία έχει εξαιρετικά τεχνικό χαρακτήρα. Η εφαρμογή της, καθώς και η πρακτική παρακολούθησή της, πρέπει να ανατεθεί σε προσωπικό με υψηλή εξειδίκευση στον τομέα της ασφάλειας στη θάλασσα, ευρείες τεχνικές γνώσεις και απόλυτη εξοικείωση με τους ευρωπαϊκούς και διεθνείς κανονισμούς σχετικά με την ασφάλεια στη θάλασσα και την πρόληψη της ρύπανσης.

2.2 Ο Οργανισμός

2.2.1 Καθήκοντα

Ο Οργανισμός θα αποτελεί συστατικό μέρος του κοινοτικού καθεστώτος. Θα αποτελεί τον τεχνικό φορέα που θα παρέχει στην Κοινότητα τα αναγκαία μέσα αποτελεσματικής δράσης για τη βελτίωση των γενικών προτύπων ασφάλειας στη θάλασσα και πρόληψης της ρύπανσης. Ο Οργανισμός θα συνδράμει την Επιτροπή στη διαρκή διαδικασία της ενημέρωσης της κοινοτικής νομοθεσίας στον τομέα της ασφάλειας στη θάλασσα και θα παρέχει την αναγκαία στήριξη για τη διασφάλιση της συγκλίνουσας και αποτελεσματικής εφαρμογής της εν λόγω νομοθεσίας στο σύνολο της Κοινότητας. Ειδικότερα, ο Οργανισμός θα δραστηριοποιηθεί στην παροχή βοήθειας, αφ' ενός για τη βελτίωση του γενικού κοινοτικού καθεστώτος ελέγχου του κράτους του λιμένα και αφ' ετέρου για την παρακολούθηση των αναγνωρισμένων σε κοινοτικό επίπεδο νηογνωμόνων. Αναλυτικότερη περιγραφή των καθηκόντων του Οργανισμού περιέχεται στο τμήμα «Σχόλια επί των άρθρων» κατωτέρω.

2.2.2 Λειτουργία

α) Όργανα διαχείρισης

Προκειμένου να διασφαλιστεί η εύρυθμη λειτουργία του Οργανισμού, ο γενικός διευθυντής του πρέπει να διαθέτει μεγάλο βαθμό ανεξαρτησίας και ευελιξίας όσον αφορά στην οργάνωση της εσωτερικής λειτουργίας του. Επομένως, ανατίθεται στον γενικό διευθυντή η λήψη όλων των αναγκαίων μέτρων για τη διασφάλιση της σωστής υλοποίησης του προγράμματος εργασίας του Οργανισμού και, ειδικότερα, η λήψη αποφάσεων για την υλοποίηση των επιθεωρήσεων των νηογνωμόνων, καθώς και για την πραγματοποίηση επισκέψεων σε κράτη μέλη. Επιπλέον, ο γενικός διευθυντής είναι αρμόδιος για την κατάρτιση και την εκτέλεση του προϋπολογισμού και του προγράμματος εργασίας του Οργανισμού, καθώς και για όλα τα ζητήματα που αφορούν στο προσωπικό.

Προκειμένου να επενδυθεί με την αναγκαία νομιμότητα, θα ήταν προτιμότερο ο γενικός διευθυντής να διορίζεται από το διοικητικό συμβούλιο κατόπιν πρότασης της Επιτροπής.

Το διοικητικό συμβούλιο, αποτελούμενο από εκπροσώπους διορισμένους από την Επιτροπή, το Συμβούλιο και το Ευρωπαϊκό Κοινοβούλιο καθώς και από εκπροσώπους της βιομηχανίας, είναι αρμόδιο για όλα τα διοικητικής φύσης ζητήματα. Υιοθετεί το πρόγραμμα εργασίας, μετά την έγκρισή του από την Επιτροπή, καθώς και τον προϋπολογισμό του στην αρχή του οικονομικού έτους και τον προσαρμόζει στις εισπραχθείσες συνεισφορές και αμοιβές. Επίσης, το διοικητικό συμβούλιο θεσπίζει διαδικασίες σχετικά με τη λήψη αποφάσεων εκ μέρους του γενικού διευθυντή και τον τρόπο άσκησης της πειθαρχικής εξουσίας του επί των ανώτερων υπαλλήλων.

Με εξαίρεση τα ζητήματα που αφορούν στο προσωπικό, οι αποφάσεις του Οργανισμού που λαμβάνονται από τον γενικό διευθυντή και το διοικητικό συμβούλιο υπόκεινται σε έφεση ενώπιον της Επιτροπής.

β) Προσωπικό

Για την εκτέλεση των καθηκόντων που περιγράφονται ανωτέρω, ο Οργανισμός πρέπει να διαθέτει επαρκές προσωπικό υψηλού επιπέδου. Το προσωπικό του Οργανισμού συνδράμει την Επιτροπή στη διασφάλιση της ενημέρωσης της κοινοτικής νομοθεσίας στον τομέα της ασφάλειας στη θάλασσα και της πρόληψης της ρύπανσης, και διασφαλίζει την ομοιόμορφη και αποτελεσματική εφαρμογή της εν λόγω νομοθεσίας. Ειδικευμένο προσωπικό συμμετέχει επίσης στην οργάνωση των κατάλληλων δραστηριοτήτων κατάρτισης τόσο για τα κράτη μέλη όσο και για τα κράτη που έχουν υποβάλει αίτηση ένταξης στην Κοινότητα. Το προσωπικό που αναμένεται να απαιτηθεί για τη λειτουργία του Οργανισμού υπολογίζεται σε περίπου 55 άτομα.

Το προσωπικό του Οργανισμού υπάγεται στον κανονισμό υπηρεσιακής κατάστασης, που ισχύει για τους υπαλλήλους των Ευρωπαϊκών Κοινοτήτων, και στο καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων. Προβλέπεται ότι ο αριθμός των υπαλλήλων που θα προέρχονται από τα κοινοτικά θεσμικά όργανα σε προσωρινή βάση θα είναι μικρός. Το υπόλοιπο προσωπικό θα προσληφθεί με βάση την πείρα και τα προσόντα του. Με την επιφύλαξη της αναγκαιότητας διασφάλισης επαρκούς μόνιμου εξειδικευμένου προσωπικού, οι υπάλληλοι θα προσλαμβάνονται βάσει ανανεώσιμων συμβάσεων ορισμένου χρόνου, ώστε να διασφαλίζεται η συνεχής ανανέωση του προσωπικού που είναι ενήμερο για τις τεχνολογικές εξελίξεις.

γ) Προϋπολογισμός

Ο Οργανισμός χρειάζεται επαρκή κονδύλια προϋπολογισμού προκειμένου να προβεί στην πρόσληψη του προαναφερθέντος προσωπικού, να εκτελέσει τα καθήκοντά του και να διασφαλίσει την ομαλή και αποτελεσματική λειτουργία του. Για το πρώτο έτος, ο ετήσιος προϋπολογισμός υπολογίζεται κατά προσέγγιση σε 2.625.000 ευρώ, ποσό που θα ανέλθει κατά προσέγγιση σε 7.600.000 ευρώ, όταν ο Οργανισμός καταστεί πλήρως λειτουργικός.

Ο προϋπολογισμός του Οργανισμού θα χρηματοδοτείται κυρίως με επιδότηση της Κοινότητας. Ο Οργανισμός δύναται να εισπράττει αμοιβή για τις εκδόσεις του ή για τις δραστηριότητες κατάρτισης που διοργανώνει. Ωστόσο, οι αμοιβές αυτές θα καλύπτουν ελάχιστο μέρος του συνολικού προϋπολογισμού του Οργανισμού.

Ο Οργανισμός πρέπει να θεσπίσει ένα κατάλληλο σύνολο κανόνων και διαδικασιών ελέγχου. Το διοικητικό συμβούλιο δικαιούται να υιοθετήσει τα αναγκαία μέτρα, αλλά ο Οργανισμός υπάγεται τελικά στην εποπτεία του Ελεγκτικού Συνεδρίου.

δ) Γλώσσα

Το γλωσσικό καθεστώς πρέπει να επιτρέπει στον Οργανισμό να εργάζεται αποδοτικά και με ταχύτητα. Την απόφαση σχετικά με το γλωσσικό καθεστώς του Οργανισμού θα λάβει το διοικητικό συμβούλιό του.

ε) Εγκατάσταση

Ο Οργανισμός πρέπει να εγκατασταθεί σε τοποθεσία που να διευκολύνει την ανάπτυξη σχέσεων συνεργασίας με τα αρμόδια θεσμικά όργανα της Κοινότητας. Λαμβάνοντας υπόψη τις απαιτήσεις αυτές, και αφού αξιολογήσει τις αιτήσεις που θα υποβληθούν, η Επιτροπή θα προτείνει στις αρμόδιες αρχές μία ή περισσότερες τοποθεσίες. Βάσει της εν λόγω πρότασης, οι αρμόδιες αρχές θα πρέπει να επιλέξουν μία τοποθεσία το αργότερο έξι μήνες μετά την έγκριση του παρόντος κανονισμού.

στ) Διαφάνεια

Ο Οργανισμός υιοθετεί τους κανόνες που αφορούν στη διαφάνεια και την πρόσβαση στην τεκμηρίωση κατ' εφαρμογή των αποφάσεων του Ευρωπαϊκού Κοινοβουλίου και του Συμβουλίου που λαμβάνονται στο πλαίσιο του άρθρου 255 της Συνθήκης ΕΚ.

3. Επιλογη νομικησ βασησ

Το άρθρο 80 παράγραφος 2 αποτελεί τη νομική βάση του προτεινόμενου κανονισμού και είναι συνεπές με τον στόχο της πρότασης και με το σύνολο της νομοθεσίας που έχει εγκριθεί μέχρι σήμερα στον τομέα της ναυτιλίας, ιδίως όσον αφορά στην ασφάλεια και την προστασία του περιβάλλοντος.

4. Αιτιολογηση του προτεινομενου μετρου

Ποιοι είναι οι στόχοι της σχεδιαζόμενης δράσης σε σχέση με τις υποχρεώσεις της Κοινότητας και ποια είναι η κοινοτική διάσταση του προβλήματος (για παράδειγμα, πόσα κράτη μέλη συμμετέχουν και ποια λύση έχει υιοθετηθεί μέχρι σήμερα);

Η Συνθήκη προβλέπει την καθιέρωση μίας κοινής πολιτικής μεταφορών. Στα μέτρα που προβλέπονται για την υλοποίηση της εν λόγω πολιτικής περιλαμβάνονται μέτρα για τη βελτίωση της ασφάλειας των θαλασσίων μεταφορών, όπως ορίζει το άρθρο 80 παράγραφος 2.

Για τον σκοπό αυτό, κύριος στόχος της σχεδιαζόμενης δράσης είναι η σύσταση ενός Ευρωπαϊκού Οργανισμού για την ασφάλεια στη θάλασσα. Επί του παρόντος, ο τομέας της ασφάλειας στη θάλασσα διέπεται από μεγάλο αριθμό νομοθετικών μέτρων. Προκειμένου να διασφαλιστεί η αποτελεσματικότητα της εν λόγω νομοθεσίας και η βελτίωση της ασφάλειας στη θάλασσα και της πρόληψης της θαλάσσιας ρύπανσης σε όλη την επικράτεια της Κοινότητας, είναι αναγκαίο να διασφαλιστεί η ομοιόμορφη εφαρμογή της νομοθεσίας. Ο Οργανισμός σχεδιάστηκε για να συνδράμει στην επίτευξη του στόχου αυτού.

Η βελτίωση των προτύπων ασφάλειας στη θάλασσα και πρόληψης της ρύπανσης απασχολεί όλα τα κράτη μέλη, παράκτια και μεσόγεια. Πράγματι, η αναβάθμιση των προτύπων δεν συνεπάγεται μόνο καθαρότερες θάλασσες και ακτές, αλλά και ασφαλέστερη ναυσιπλοΐα καθώς και μείωση των κινδύνων απώλειας πλοίων, φορτίων και ανθρώπινων ζωών.

Μέχρι τώρα, κάθε κράτος μέλος ενεργούσε ανεξάρτητα κατά την εφαρμογή της υπάρχουσας κοινοτικής νομοθεσίας, ενώ η Επιτροπή παρακολουθούσε την ορθή μεταφορά της κοινοτικής νομοθεσίας στα εθνικά δικαιικά συστήματα. Η κοινοτική διάσταση του προβλήματος απαιτεί μία πιο ομοιόμορφη προσέγγιση από πρακτικής άποψης.

Είναι η προβλεπόμενη δράση αποκλειστική ευθύνη της Κοινότητας ή η ευθύνη μοιράζεται με τα κράτη μέλη;

Ο Οργανισμός θα ασχολείται με ζητήματα αρμοδιότητας της Κοινότητας, αφού θα συμβάλλει στην εφαρμογή της κοινοτικής νομοθεσίας.

Ποια είναι η πιο αποτελεσματική λύση λαμβάνοντας υπόψη τους πόρους της Κοινότητας και των κρατών μελών;

Λαμβάνοντας υπόψη τα χαρακτηριστικά της κοινοτικής πολιτικής για την ασφάλεια στη θάλασσα και την αναγκαιότητα διασφάλισης της ομοιόμορφης εφαρμογής της, η ανάληψη δράσης σε κοινοτικό επίπεδο είναι ο μόνος δυνατός τρόπος για να εξασφαλιστεί ομοιομορφία στην ασφάλεια και την πρόληψη της θαλάσσιας ρύπανσης στο σύνολο της Κοινότητας.

Ποια είναι η συγκεκριμένη προστιθέμενη αξία της δράσης που προβλέπεται από την Κοινότητα και ποιο θα είναι το κόστος της μη ανάληψης δράσης;

Ο Οργανισμός θα συμβάλλει σημαντικά στην ορθή εφαρμογή της κοινοτικής νομοθεσίας στο σύνολο της Ένωσης, στην ανάπτυξη και διάδοση «βέλτιστων πρακτικών» μεταξύ των κρατών μελών και στη βελτίωση του γενικού κοινοτικού συστήματος ασφάλειας στη θάλασσα και πρόληψης της ρύπανσης. Αυτό, με τη σειρά του, θα μειώσει τον κίνδυνο θαλάσσιων ατυχημάτων, θαλάσσιας ρύπανσης και απώλειας ανθρώπινων ζωών στη θάλασσα.

Επιπλέον, η ορθή και ομοιόμορφη εφαρμογή της υπάρχουσας νομοθεσίας θα διασφαλίσει τον επί ίσοις όροις ανταγωνισμό, θα μειώσει τις πιθανότητες στρέβλωσης του ανταγωνισμού που προκύπτει από τα οικονομικά πλεονεκτήματα που απολαμβάνουν τα μη συμμορφούμενα πλοία και θα επιβραβεύσει τους σοβαρούς παράγοντες της ναυτιλίας.

Είναι δύσκολο να προσδιοριστούν ποσοτικά οι επιπτώσεις της αδράνειας. Ο ποσοτικός προσδιορισμός θα σήμαινε, κατ' αρχάς, την εξεύρεση απάντησης στο ερώτημα «πόσα ατυχήματα μπορεί να προλάβει ο Οργανισμός». Ωστόσο, μπορούμε να πούμε ότι ο Οργανισμός θα αξίζει χωρίς αμφιβολία το κόστος του, αν επιτύχει την πρόληψη έστω και ενός σημαντικού ατυχήματος - όπως η βύθιση του ERIKA που προκάλεσε ζημίες ανερχόμενες σε 400 εκατ. ευρώ.

Ποιες μορφές δράσης διαθέτει η Κοινότητα; (σύσταση, οικονομική βοήθεια, κανονισμός, αμοιβαία αναγνώριση)

Λαμβανομένου υπόψη του στόχου του μέτρου, ο κανονισμός αποτελεί το μόνο δυνατό μέσο για την επίτευξή του. Η ομοιομορφία και η αποτελεσματικότητα στην εφαρμογή της κοινοτικής νομοθεσίας για την ασφάλεια στη θάλασσα και την πρόληψη της ρύπανσης δεν θα μπορούσε να επιτευχθεί με ένα λιγότερο αυστηρό νομοθετικό μέσο. Ο κανονισμός είναι το νομοθετικό μέσο που χρησιμοποιείται συνήθως για την ίδρυση ενός Οργανισμού στην Κοινότητα.

Είναι απαραίτητη η θέσπιση ενιαίας νομοθεσίας ή θα αρκούσε μία οδηγία που θα έθετε γενικούς στόχους και θα εναπέθετε την εκτέλεση στα κράτη μέλη;

Όπως αναφέρθηκε στο προηγούμενο σημείο, το είδος της νομοθεσίας υπαγορεύεται από τον στόχο του μέτρου.

5. Σχολια επι των αρθρων

Κεφάλαιο I - Στόχοι και καθήκοντα

Άρθρο 1

Το άρθρο αυτό ορίζει ότι η σύσταση ενός Ευρωπαϊκού Οργανισμού για την ασφάλεια στη θάλασσα υπαγορεύεται από την αναγκαιότητα διασφάλισης υψηλού, ομοιόμορφου και αποτελεσματικού επιπέδου ασφάλειας στη θάλασσα και πρόληψης της ρύπανσης στην Κοινότητα. Επιπλέον, το άρθρο αυτό διευκρινίζει ότι ο Οργανισμός πρέπει να προσφέρει τεχνική και επιστημονική στήριξη στα κράτη μέλη και την Επιτροπή, με σκοπό την ορθή εφαρμογή της κοινοτικής νομοθεσία στον τομέα της ασφάλειας στη θάλασσα, την παρακολούθηση της εφαρμογής της εν λόγω νομοθεσίας και την αξιολόγηση της αποτελεσματικότητας των ισχυόντων μέτρων.

Άρθρο 2

1. Πρόκειται για το κύριο άρθρο, στο οποίο προσδιορίζονται τα καθήκοντα που πρέπει να εκτελέσει ο Οργανισμός προκειμένου να επιτευχθούν πλήρως οι στόχοι που ορίζονται στο προηγούμενο άρθρο.

α) Τα καθήκοντα του Οργανισμού περιλαμβάνουν την παρακολούθηση της συνεχούς ανάπτυξης της διεθνούς νομοθεσίας για την ασφάλεια στη θάλασσα και την πραγματοποίηση μίας ενδελεχούς ανάλυσης των ερευνητικών σχεδίων που εκτελούνται στον τομέα της ασφάλειας στη θάλασσα και της προστασίας του θαλάσσιου περιβάλλοντος. Βάσει των δύο αυτών δραστηριοτήτων, ή βάσει της δικής του εμπειρογνωμοσύνης, ο Οργανισμός θα επιστήσει την προσοχή της Επιτροπής στη δυνατότητα ενημέρωσης της κοινοτικής νομοθεσίας, λαμβάνοντας υπόψη την αναγκαιότητα διασφάλισης της αποτελεσματικότητας της εν λόγω νομοθεσίας.

β) Προκειμένου να παρακολουθεί τη γενική λειτουργία του κοινοτικού καθεστώτος ελέγχου του κράτους του λιμένα, ο Οργανισμός πραγματοποιεί επισκέψεις στα κράτη μέλη με σκοπό να εξετάσει τον τρόπο με τον οποίο τα κράτη μέλη υλοποιούν τις υποχρεώσεις τους όσον αφορά στον έλεγχο του κράτους του λιμένα. Οι εν λόγω επισκέψεις είναι εξαιρετικά χρήσιμες για την ανάπτυξη «βέλτιστων πρακτικών» και, σε μεταγενέστερο στάδιο, για τη διάδοσή τους στο σύνολο της Κοινότητας. Βάσει της αποκτηθείσας πείρας, τόσο από τις επισκέψεις στα κράτη μέλη όσο και από τη συνολική παρακολούθηση του κοινοτικού καθεστώτος ελέγχου του κράτους του λιμένα, ο Οργανισμός προτείνει στην Επιτροπή πιθανές βελτιώσεις του καθεστώτος. Επίσης, ο Οργανισμός θέτει την εμπειρία του στη διάθεση της Επιτροπής και συμμετέχει στις εργασίες των τεχνικών οργάνων του μνημονίου συνεννόησης του Παρισιού για τον έλεγχο των πλοίων από το κράτος του λιμένα.

Η διασφάλιση υψηλού επιπέδου επιδόσεων εκ μέρους των αναγνωρισμένων σε κοινοτικό επίπεδο νηογνωμόνων συνεπάγεται δύο καθήκοντα: την εκτέλεση των επιθεωρήσεων των οργανισμών αυτών, για την παρακολούθηση της τήρησης των διατάξεων της οδηγίας 94/57/ΕΚ του Συμβουλίου, και την παροχή βοήθειας για την ενδελεχή παρακολούθηση των επιδόσεών τους στους τομείς της ασφάλειας και της πρόληψης της ρύπανσης. Ο Οργανισμός στηρίζει την Επιτροπή και τα κράτη μέλη κατά την εκτέλεση των δύο αυτών καθηκόντων.

Ο Οργανισμός συνδράμει την Επιτροπή και τα κράτη μέλη διασφαλίζοντας την ορθή εφαρμογή της λοιπής κοινοτικής νομοθεσίας σχετικά με την ασφάλεια στη θάλασσα, ιδίως στους τομείς της ασφάλειας των επιβατηγών πλοίων και του εξοπλισμού των πλοίων, συμπεριλαμβανομένης της κοινοτικής νομοθεσίας που εφαρμόζεται για τα πληρώματα.

γ) Η διαθεσιμότητα αντικειμενικών, αξιόπιστων και συγκρίσιμων πληροφοριών και δεδομένων σχετικά με την ασφάλεια στη θάλασσα και τη θαλάσσια ρύπανση αποτελεί καθοριστικό παράγοντα που θα επιτρέψει στην Επιτροπή και τα κράτη μέλη να λάβουν τα αναγκαία μέτρα για τη βελτίωση των υφιστάμενων μέτρων και την αξιολόγηση της αποτελεσματικότητάς τους. Στον τομέα αυτό, υπάρχουν αρκετές βάσεις δεδομένων, αλλά πρέπει να αναπτυχθούν και άλλες. Ο Οργανισμός θα αναπτύξει ένα συνεκτικό πρόγραμμα εργασίας, συμπεριλαμβανομένου του αμφίδρομου εμπλουτισμού των υπαρχουσών βάσεων δεδομένων, προκειμένου να παράσχει στην Κοινότητα τις προαναφερθείσες πληροφορίες και δεδομένα, αποφεύγοντας ταυτόχρονα την επανάληψη των υπαρχουσών δραστηριοτήτων. Βάσει των δεδομένων που έχει συλλέξει, ο Οργανισμός θα συνδράμει την Επιτροπή στη δημοσίευση, ανά εξάμηνο, των πληροφοριών που αφορούν στα πλοία στα οποία απαγορεύτηκε η είσοδος σε κοινοτικούς λιμένες, κατ' εφαρμογή των διατάξεων της οδηγίας περί ελέγχου του κράτους του λιμένα. Στη βάση αυτή, ο Οργανισμός θα συνδράμει επίσης την Επιτροπή και τα κράτη μέλη στη δράση τους για τη βελτίωση του εντοπισμού και της δίωξης των πλοίων που ευθύνονται για παράνομες απορρίψεις ρύπων.

δ) Ο Οργανισμός συνδράμει την Επιτροπή και τα κράτη μέλη στον τομέα της παρακολούθησης της ναυσιπλοΐας και της θαλάσσιας κυκλοφορίας. Για τον σκοπό αυτό, ο Οργανισμός διευκολύνει τη συνεργασία μεταξύ των κρατών μελών της Επιτροπής, όπως ορίζεται στην κοινοτική νομοθεσία σχετικά με το ευρωπαϊκό σύστημα υποβολής εκθέσεων για τη θαλάσσια κυκλοφορία.

ε) Το Συμβούλιο των υπουργών μεταφορών, της 26ης Ιουνίου 2000, ζήτησε από την Επιτροπή να εξετάσει το ενδεχόμενο ανάπτυξης, όπου αρμόζει, μίας ευρωπαϊκής βάσης δεδομένων σχετικά με τα ατυχήματα και τα συμβάντα στη θάλασσα, ως σημαντικό εργαλείο για την πρόληψη μελλοντικών ατυχημάτων και για την κατάρτιση νέων πρωτοβουλιών που βασίζονται σε επίσημες αξιολογήσεις περί της ασφάλειας. Το καθήκον αυτό ανατίθεται στον Οργανισμό, όπως και το καθήκον του σχεδιασμού μίας κοινής μεθοδολογίας για τη διερεύνηση θαλασσίων ατυχημάτων που συμβαίνουν εντός της Κοινότητας. Βάσει της αποκτηθείσας πείρας, ο Οργανισμός προσφέρει στήριξη στα κράτη μέλη σε δραστηριότητες που αφορούν στις έρευνες σχετικά με σοβαρά θαλάσσια ατυχήματα στα ύδατα της ΕΕ. Επίσης, σημαντική δραστηριότητα του Οργανισμού στον τομέα αυτό είναι η ανάλυση των υπαρχουσών εκθέσεων διερεύνησης ατυχημάτων, με σκοπό την αποφυγή παρόμοιων συμβάντων στο μέλλον και τη διάδοση των αποτελεσμάτων της ανάλυσής του.

στ) Ο Οργανισμός αναπτύσσει δραστήριο ρόλο στη συγκλίνουσα και αποτελεσματική εφαρμογή της κοινοτικής νομοθεσίας για την ασφάλεια στη θάλασσα στο σύνολο της Κοινότητας. Οργανώνει τις κατάλληλες δραστηριότητες κατάρτισης σε θέματα κράτους του λιμένα και κράτους της σημαίας, δεδομένου ότι η κατάρτιση θεωρείται το πρώτο βήμα προς την κατεύθυνση της εναρμόνισης του κοινοτικού καθεστώτος.

ζ) Ο Οργανισμός παρέχει τεχνική βοήθεια στα κράτη που έχουν υποβάλει αίτηση ένταξης στην Κοινότητα, όσον αφορά στην εφαρμογή εκ μέρους τους της κοινοτικής νομοθεσίας στον τομέα της ασφάλειας στη θάλασσα. Στο πλαίσιο αυτό, ο Οργανισμός συμβάλλει στην ανάλυση των κοινοτικών καθεστώτων για την εφαρμογή της νομοθεσίας που αφορά στην ασφάλεια στη θάλασσα, καθώς και στη διάδοση των «βέλτιστων πρακτικών» της Κοινότητας. Ωστόσο, ο Οργανισμός δεν πρόκειται να εκτελεί πρακτικές δραστηριότητες στα υποψήφια προς ένταξη κράτη, όπως παροχή προσωπικού για τη διεκπεραίωση καθηκόντων που στοχεύουν στην αναδιάρθρωση των υπαρχουσών ναυτιλιακών αρχών στις χώρες αυτές, αλλά περιορίζεται στην παροχή θεωρητικής στήριξης. Τέλος, ο Οργανισμός οργανώνει κατάλληλες δραστηριότητες κατάρτισης στα κράτη αυτά.

2. Προκειμένου να διασφαλιστεί ότι η τεχνική και επιστημονική εμπειρογνωμοσύνη του Οργανισμού θα τίθεται στη διάθεση της Κοινότητας, για τον έλεγχο της εφαρμογής της κοινοτικής νομοθεσίας από τα κράτη μέλη και όποτε είναι αναγκαίο για δραστηριότητες που δεν προβλέπονται ρητά στο πρόγραμμα εργασίας του, ο Οργανισμός καλείται να εκτελεί κάθε συγκεκριμένο καθήκον, μόνο κατόπιν αιτήματος της Επιτροπής. Τα κράτη μέλη δεν δύνανται να αναθέσουν οιοδήποτε καθήκον στον Οργανισμό.

Άρθρο 3

Προκειμένου να επιτευχθούν οι στόχοι του κανονισμού και να εκτελεστούν τα καθήκοντά του κατά τον καλύτερο δυνατό τρόπο, ο Οργανισμός πραγματοποιεί επισκέψεις στα κράτη μέλη. Οι επισκέψεις αυτές επικεντρώνονται στην εφαρμογή των υποχρεώσεων του κράτους μέλους όσον αφορά στον έλεγχο του κράτους του λιμένα, αλλά και σε άλλα ζητήματα που συνδέονται με την εφαρμογή της κοινοτικής νομοθεσίας για την ασφάλεια στη θάλασσα και την πρόληψη της ρύπανσης. Οι επισκέψεις αυτές θα βοηθήσουν τον Οργανισμό να κατανοήσει τη λειτουργία των ναυτικών αρχών στα κράτη μέλη, να αναδείξει τυχόν αδυναμίες του κοινοτικού συστήματος, καθώς και τις «βέλτιστες πρακτικές» που εφαρμόζουν τα κράτη μέλη. Βάσει της αποκτηθείσας πείρας, ο Οργανισμός θα μπορέσει να προτείνει πιθανές βελτιώσεις του συνολικού συστήματος και, σε μεταγενέστερο στάδιο, να διαδώσει τις «βέλτιστες πρακτικές». Η Επιτροπή αναλύει τις εκθέσεις που καταρτίζει ο Οργανισμός μετά τις επισκέψεις προκειμένου να αποφασίσει κατά πόσο είναι αναγκαία η έγκριση μέτρων παρακολούθησης.

Άρθρο 4

Επειδή στον Οργανισμό ανατέθηκε η ανάπτυξη και η αξιοποίηση βάσεων δεδομένων και επειδή ορισμένα δεδομένα ενδέχεται να έχουν προσωπικό χαρακτήρα, είναι σημαντικό να διευκρινιστεί ότι οι πληροφορίες που συλλέγονται στο πλαίσιο της εφαρμογής του παρόντος κανονισμού από την Επιτροπή και τον Οργανισμό υπάγονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών [3].

[3] ΕΕ L 281 της 23.11.1995.

Κεφάλαιο II: Εσωτερική δομή και λειτουργία

Άρθρο 5

Το άρθρο αυτό ορίζει ότι ο Οργανισμός είναι ανεξάρτητο όργανο της Κοινότητας. Οι αρμόδιες αρχές πρέπει να λάβουν απόφαση σχετικά με την έδρα του Οργανισμού το αργότερο έξι μήνες από την υιοθέτηση του κανονισμού, βάσει πρότασης της Επιτροπής. Επιπλέον, διευκρινίζεται ότι η Επιτροπή δύναται να αποφασίσει να ιδρύσει περιφερειακά κέντρα σε ορισμένα κράτη μέλη για την εκτέλεση καθηκόντων που συνδέονται με την παρακολούθηση της ναυσιπλοΐας και της θαλάσσιας κυκλοφορίας, ιδίως δε για να διασφαλιστούν οι βέλτιστες συνθήκες κυκλοφορίας σε ευαίσθητες περιοχές, όπως προβλέπει η κοινοτική νομοθεσία για το ευρωπαϊκό σύστημα υποβολής εκθέσεων για τη θαλάσσια κυκλοφορία.

Άρθρο 6

Ο Κανονισμός Υπηρεσιακής Κατάστασης των κοινοτικών θεσμικών οργάνων εφαρμόζεται, επίσης, για το προσωπικό του Οργανισμού. Προβλέπεται ότι μόνο ένα μικρό μέρος του προσωπικού του οργανισμού θα προέρχεται από τα κοινοτικά θεσμικά όργανα σε προσωρινή βάση. Το υπόλοιπο προσωπικό θα προσληφθεί βάσει της εμπειρίας και των προσόντων του από τις εθνικές δημόσιες διοικήσεις ή τον κλάδο της ναυτιλίας σε προσωρινή βάση.

Άρθρο 7

Η διάταξη αυτή ορίζει ότι, όπως οι Ευρωπαϊκές Κοινότητες, ο Οργανισμός πρέπει να απολαμβάνει των ίδιων προνομίων και ασυλιών που περιγράφονται στο πρωτόκολλο περί προνομίων και ασυλιών των Ευρωπαϊκών Κοινοτήτων.

Άρθρο 8

Το καθεστώς της συμβατικής και εξωσυμβατικής ευθύνης του Οργανισμού είναι αντίστοιχο με το καθεστώς που εφαρμόζεται στην Κοινότητα, δυνάμει του άρθρου 288 της Συνθήκης.

Άρθρο 9

Στο διοικητικό συμβούλιο του Οργανισμού ανατίθεται η λήψη απόφασης σχετικά με το γλωσσικό καθεστώς του Οργανισμού. Το γλωσσικό καθεστώς πρέπει να επιτρέπει την αποτελεσματική και ταχεία λειτουργία του Οργανισμού.

Άρθρο 10

Το άρθρο αυτό ορίζει τις αρμοδιότητες του διοικητικού συμβουλίου, το οποίο περιλαμβάνεται στα διαχειριστικά όργανα του Οργανισμού. Το διοικητικό συμβούλιο έχει εποπτικά καθήκοντα όσον αφορά στον διορισμό του γενικού διευθυντή, στην υιοθέτηση της ετήσιας έκθεσης και του προγράμματος εργασίας -κατόπιν έγκρισης από την Επιτροπή- και στη λήψη αποφάσεων σχετικά με τον προϋπολογισμό. Επιπλέον, διασφαλίζει ότι ο Οργανισμός λειτουργεί με την αναγκαία διαφάνεια και ουδετερότητα, και, κατά συνέπεια, υιοθετεί διαδικασίες για τον τρόπο λήψης των αποφάσεων εκ μέρους του γενικού διευθυντή.

Άρθρο 11

Η διάταξη αυτή ορίζει ότι το διοικητικό συμβούλιο αποτελείται από τέσσερις εκπροσώπους της Επιτροπής, τέσσερις εκπροσώπους του Συμβουλίου, τέσσερις εκπροσώπους διορισμένους από το Ευρωπαϊκό Κοινοβούλιο και τέσσερις εκπροσώπους της βιομηχανίας διορισμένους από την Επιτροπή.

Άρθρο 12

Το άρθρο αυτό ορίζει ότι το διοικητικό συμβούλιο εκλέγει τον πρόεδρο και τον αναπληρωτή πρόεδρό του μεταξύ των μελών του.

Άρθρο 13

Το άρθρο αυτό αναφέρεται στις τακτικές και έκτακτες συνεδριάσεις του διοικητικού συμβουλίου, στις οποίες παρίστανται υποχρεωτικά ο γενικός διευθυντής και δυνητικά εξωτερικοί παρατηρητές. Ο γενικός διευθυντής δεν έχει δικαίωμα ψήφου.

Άρθρο 14

Το διοικητικό συμβούλιο λαμβάνει τις αποφάσεις του με πλειοψηφία δύο τρίτων, και κάθε μέλος του διαθέτει μία ψήφο.

Άρθρο 15

Η διάταξη αυτή ορίζει τις αρμοδιότητες και τις εξουσίες του γενικού διευθυντή, ο οποίος/η οποία ασκεί τα καθήκοντά του/της με πλήρη ανεξαρτησία από κάθε κυβέρνηση ή οργανισμό. Ωστόσο, αποδέχεται τις υποδείξεις ή τις αιτήσεις για παροχή βοήθειας που διατυπώνει η Επιτροπή αναφορικά με τα καθήκοντα που περιγράφονται στο άρθρο 2. Ο γενικός διευθυντής είναι επίσης υπεύθυνος για τη διαχείριση του Οργανισμού και συνεπώς αρμόδιος για την κατάρτιση και την εκτέλεση του προϋπολογισμού και του προγράμματος εργασίας, καθώς και για όλα τα ζητήματα που αφορούν στο προσωπικό.

Άρθρο 16

Ο γενικός διευθυντής, καθώς και ένας ή περισσότεροι προϊστάμενοι μονάδας, διορίζονται από το διοικητικό συμβούλιο, το οποίο ασκεί πειθαρχική εξουσία επ' αυτών. Ο γενικός διευθυντής διορίζεται για ορισμένο χρονικό διάστημα και η θητεία του δύναται να ανανεωθεί.

Άρθρο 17

Τα κράτη μέλη, καθώς και κάθε φυσικό ή νομικό πρόσωπο έχει τη δυνατότητα προσφυγής κατά πράξεων του Οργανισμού οι οποίες τους αφορούν άμεσα και ατομικά. Επομένως, κάθε πράξη του γενικού διευθυντή και του διοικητικού συμβουλίου δύναται να παραπεμφθεί στην Επιτροπή προκειμένου να εξετασθεί η νομιμότητά της.

Άρθρο 18

Το άρθρο αυτό ορίζει ότι ο Οργανισμός θα είναι ανοικτός σε συνεργασία με ευρωπαϊκές χώρες οι οποίες έχουν συνάψει συμφωνίες με την Ευρωπαϊκή Κοινότητα, βάσει των οποίων έχουν εγκρίνει και εφαρμόζουν την κοινοτική νομοθεσία στον τομέα που καλύπτει ο παρών κανονισμός.

Κεφάλαιο III - Χρηματοοικονομικές απαιτήσεις

Άρθρο 19

Ο προϋπολογισμός του Οργανισμού χρηματοδοτείται κυρίως με επιδότηση της Κοινότητας. Ο Οργανισμός δύναται να παρέχει τις υπηρεσίες του (όπως εκδόσεις, κατάρτιση κ.λπ.) επ' αμοιβή.

Ο Οργανισμός απαιτεί την ύπαρξη κονδυλίου στον προϋπολογισμό επαρκούς για την πρόσληψη του προσωπικού του, ως ανωτέρω, την εκτέλεση των καθηκόντων του και τη διασφάλιση της ομαλής και αποτελεσματικής λειτουργίας του.

Ο γενικός διευθυντής καταρτίζει προσχέδιο προϋπολογισμού, που υποβάλλεται για έγκριση στο διοικητικό συμβούλιο και ακολούθως διαβιβάζεται στην Επιτροπή, η οποία με τη σειρά της προβαίνει στην επεξεργασία του, σύμφωνα με τις συνήθεις δημοσιονομικές διαδικασίες. Εφαρμόζεται το άρθρο 279 της Συνθήκης ΕΚ.

Άρθρο 20

Το άρθρο αυτό ορίζει ότι ο γενικός διευθυντής είναι αρμόδιος για την εκτέλεση του προϋπολογισμού. Ο δημοσιονομικός έλεγχος διασφαλίζεται από τον Δημοσιονομικό Ελεγκτή της Επιτροπής. Το Ελεγκτικό Συνέδριο εξετάζει τους λογαριασμούς του Οργανισμού και δημοσιεύσει σχετική ετήσια έκθεση. Το διοικητικό συμβούλιο χορηγεί απαλλαγή στον γενικό διευθυντή σχετικά με τον προϋπολογισμό του Οργανισμού, κατόπιν σύστασης του Ευρωπαϊκού Κοινοβουλίου.

Άρθρο 21

Το άρθρο αυτό προβλέπει ότι, εντός πέντε ετών από την έναρξη της λειτουργίας του Οργανισμού, ο Οργανισμός, σε συνεργασία με την Επιτροπή, θα διεξαγάγει μια ανεξάρτητη αξιολόγηση της εφαρμογής του κανονισμού. Βάσει των πορισμάτων της εν λόγω αξιολόγησης, το διοικητικό συμβούλιο θα εκδώσει συστάσεις προς την Επιτροπή σχετικά με την τροποποίηση του παρόντος κανονισμού, του Οργανισμού και των πρακτικών εργασίας.

Άρθρο 22

Το άρθρο αυτό ορίζει ότι, για την καθοδήγηση του Οργανισμού στην προετοιμασία και την εφαρμογή του προϋπολογισμού, θα εγκριθεί από το διοικητικό συμβούλιο δημοσιονομικός κανονισμός, μετά τη σύμφωνη γνώμη της Επιτροπής και τη γνωμοδότηση του Ελεγκτικού Συνεδρίου.

Κεφάλαιο IV - Τελικές διατάξεις

Άρθρο 23

Το άρθρο αυτό ορίζει ότι, παρότι ο Κανονισμός τίθεται σε ισχύ σύμφωνα με τα οριζόμενα στο άρθρο 24, ο Οργανισμός καθίσταται λειτουργικός 12 μήνες αργότερα. Έτσι παρέχεται επαρκής χρόνος για την εγκαθίδρυσή του.

Άρθρο 24

Το άρθρο αυτό ορίζει την ημερομηνία έναρξης ισχύος του κανονισμού.

6. τελικα θεματα

Η παρούσα πρόταση συνοδεύεται από δημοσιονομική κατάσταση. Δεν συνοδεύεται από έντυπο αξιολόγησης επιπτώσεων, επειδή η πρόταση δεν έχει άμεσες επιπτώσεις στις επιχειρήσεις.

2000/0327 (COD)

Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση Ευρωπαϊκού Οργανισμού για την ασφάλεια στη θάλασσα

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80, παράγραφος 2,

την πρόταση της Επιτροπής [4],

[4] ΕΕ C [...] της [...], σ. [...].

τη γνώμη της Οικονομικής και Κοινωνικής Επιτροπής [5],

[5] ΕΕ C [...] της [...], σ. [...].

τη γνώμη της Επιτροπής Περιφερειών [6],

[6] ΕΕ C [...] της [...], σ. [...].

Αποφασίζοντας σύμφωνα με τη διαδικασία του άρθρου 251 της συνθήκης [7],

[7] ΕΕ C [...] της [...], σ. [...].

Εκτιμώντας τα εξής:

(1) Η Κοινότητα έχει υιοθετήσει μεγάλο αριθμό νομοθετικών μέτρων για τη βελτίωση της ασφάλειας και την πρόληψη της ρύπανσης στον τομέα των θαλάσσιων μεταφορών. Προκειμένου να είναι αποτελεσματική, η εν λόγω νομοθεσία πρέπει να εφαρμόζεται με ορθό και ομοιόμορφο τρόπο σε όλη την επικράτεια της Κοινότητας. Αυτό θα διασφαλίσει τον ανταγωνισμό επί ίσοις όροις, θα μειώσει τη στρέβλωση του ανταγωνισμού που οφείλεται στα οικονομικά πλεονεκτήματα που απολαμβάνουν τα μη συμμορφούμενα πλοία και θα επιβραβεύσει τους σοβαρούς παράγοντες της ναυτιλίας.

(2) Ορισμένα καθήκοντα που εκτελούνται επί του παρόντος σε κοινοτικό ή εθνικό επίπεδο, θα μπορούσαν να ανατεθούν σε εξειδικευμένο όργανο εμπειρογνωμόνων. Πράγματι, υπάρχει ανάγκη τεχνικής και επιστημονικής στήριξης και υψηλού επιπέδου εμπειρογνωμοσύνης για την ορθή εφαρμογή της κοινοτικής νομοθεσίας στους τομείς της ασφάλειας στη θάλασσα και της πρόληψης της ρύπανσης, για την παρακολούθηση της εφαρμογής της νομοθεσίας και την αξιολόγηση της αποτελεσματικότητας των ισχυόντων μέτρων. Συνεπώς, είναι αναγκαία η σύσταση ενός Ευρωπαϊκού Οργανισμού για την ασφάλεια στη θάλασσα, στο πλαίσιο της υφιστάμενης θεσμικής διάρθρωσης και της ισορροπίας δυνάμεων στην Κοινότητα.

(3) Γενικά, ο Οργανισμός θα αποτελεί το τεχνικό όργανο που θα παρέχει στην Κοινότητα τα αναγκαία μέσα ώστε να δρα αποτελεσματικά για την ενίσχυση των κανόνων που αφορούν στην ασφάλεια στη θάλασσα και την πρόληψη της ρύπανσης. Ο Οργανισμός θα συνδράμει την Επιτροπή στη διαρκή διαδικασία ενημέρωσης της κοινοτικής νομοθεσίας στον τομέα της ασφάλειας στη θάλασσα και θα παρέχει την αναγκαία στήριξη για τη διασφάλιση της συγκλίνουσας και αποτελεσματικής εφαρμογής της εν λόγω νομοθεσίας σε όλη την επικράτεια της Κοινότητας. Ειδικότερα, ο Οργανισμός θα δραστηριοποιηθεί στην παροχή βοήθειας αφ' ενός για την ενίσχυση του συνολικού κοινοτικού καθεστώτος ελέγχου του κράτους του λιμένα και αφ' ετέρου για την παρακολούθηση των αναγνωρισμένων σε κοινοτικό επίπεδο νηογνωμόνων.

(4) Για την προσήκουσα επίτευξη των στόχων του, ο Οργανισμός πρέπει να εκτελέσει έναν αριθμό σημαντικών άλλων καθηκόντων που στοχεύουν στη βελτίωση της ασφάλειας στη θάλασσα και της πρόληψης της ρύπανσης στην Κοινότητα. Ο Οργανισμός οργανώνει τις κατάλληλες δραστηριότητες κατάρτισης σε θέματα συναφή με τον έλεγχο του κράτους του λιμένα και του κράτους της σημαίας. Παρέχει στην Επιτροπή και τα κράτη μέλη αντικειμενικές, αξιόπιστες και συγκρίσιμες πληροφορίες και δεδομένα σχετικά με την ασφάλεια στη θάλασσα και την πρόληψη της ρύπανσης ώστε να τους επιτρέψει να αναλαμβάνουν τις αναγκαίες πρωτοβουλίες για τη βελτίωση των ισχυόντων μέτρων και την αξιολόγηση της αποτελεσματικότητάς τους. Διευκολύνει τη συνεργασία μεταξύ των κρατών μελών και της Επιτροπής, όπως ορίζει η κοινοτική νομοθεσία για το ευρωπαϊκό σύστημα υποβολής εκθέσεων για τη θαλάσσια κυκλοφορία. Συνεργάζεται με την Επιτροπή και τα κράτη μέλη στις δραστηριότητες που αφορούν στις έρευνες σχετικά με σοβαρά θαλάσσια ατυχήματα στα ύδατα της ΕΕ. Θα θέσει στη διάθεση των υποψήφιων προς ένταξη κρατών την κοινοτική τεχνογνωσία σε θέματα ασφάλειας στη θάλασσα και θα είναι ανοικτός σε ενδεχόμενη συμμετοχή τους.

(5) Ο Οργανισμός ενθαρρύνει την ανάπτυξη καλύτερης συνεργασίας μεταξύ των κρατών μελών και αναπτύσσει και διαδίδει βέλτιστες πρακτικές στην Κοινότητα. Με τη σειρά του, αυτό συμβάλλει στη βελτίωση του συνολικού καθεστώτος ασφάλειας στη θάλασσα στην Κοινότητα, καθώς και στη μείωση του κινδύνου θαλασσίων ατυχημάτων, θαλάσσιας ρύπανσης και απώλειας ανθρώπινων ζωών στη θάλασσα.

(6) Για την ορθή εκτέλεση των καθηκόντων που έχουν ανατεθεί στον Οργανισμό, οι αξιωματούχοι του ενδείκνυται να πραγματοποιούν επισκέψεις στα κράτη μέλη, προκειμένου να παρακολουθούν τη συνολική λειτουργία του κοινοτικού καθεστώτος ασφάλειας στη θάλασσα και πρόληψης της ρύπανσης.

(7) Όσον αφορά στη συμβατική ευθύνη του Οργανισμού, η οποία διέπεται από το δίκαιο που εφαρμόζεται στη σύμβαση που συνάφθηκε από τον Οργανισμό, αρμόδιο να λαμβάνει αποφάσεις είναι το Δικαστήριο των Ευρωπαϊκών Κοινοτήτων, δυνάμει ρήτρας διαιτησίας που περιέχεται στη σύμβαση. Το Δικαστήριο είναι επίσης αρμόδιο για τις διαφορές που αφορούν στην αποζημίωση για κάθε ζημία που προκύπτει από την εξωσυμβατική ευθύνη του Οργανισμού.

(8) Για τον αποτελεσματικό έλεγχο των λειτουργιών του Οργανισμού, τα κράτη μέλη, η Επιτροπή και το Ευρωπαϊκό Κοινοβούλιο εκπροσωπούνται στο διοικητικό συμβούλιο, στο οποίο έχουν ανατεθεί οι αναγκαίες εξουσίες για την κατάρτιση του προϋπολογισμού, την επιβεβαίωση της εκτέλεσής του, την υιοθέτηση του κατάλληλου δημοσιονομικού κανονισμού, τη θέσπιση διαφανών διαδικασιών εργασίας για τη λήψη αποφάσεων εκ μέρους του Οργανισμού, την έγκριση του προγράμματος εργασίας του καθώς και τον διορισμό του γενικού διευθυντή.

(9) Η εύρυθμη λειτουργία του Οργανισμού προϋποθέτει ότι ο γενικός διευθυντής διαθέτει μεγάλο βαθμό ανεξαρτησίας και ευελιξίας όσον αφορά στην οργάνωση της εσωτερικής λειτουργίας του Οργανισμού. Για τον σκοπό αυτό, ο γενικός διευθυντής λαμβάνει τα αναγκαία μέτρα για να διασφαλίζει τη σωστή υλοποίηση του προγράμματος εργασίας του Οργανισμού, εκπονεί ετησίως προσχέδιο γενικής έκθεσης που υποβάλλεται στο διοικητικό συμβούλιο, καταρτίζει καταστάσεις προβλέψεων εσόδων και δαπανών και εκτελεί τον προϋπολογισμό.

(10) Για την εξασφάλιση της πλήρους αυτονομίας και ανεξαρτησίας του Οργανισμού, θεωρείται αναγκαίο να του παραχωρηθεί ανεξάρτητος προϋπολογισμός, τα έσοδα του οποίου θα προέρχονται κυρίως από συνεισφορά της Κοινότητας,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I : ΣΤΟΧΟΙ ΚΑΙ ΚΑΘΗΚΟΝΤΑ

Άρθρο 1 Στόχοι

1. Ο παρών κανονισμός θεσπίζει Ευρωπαϊκό Οργανισμό για την ασφάλεια στη θάλασσα, που καλείται εφεξής «Οργανισμός», με στόχο τη διασφάλιση υψηλού, ομοιόμορφου και αποτελεσματικού επιπέδου ασφάλειας στη θάλασσα, καθώς και πρόληψης της ρύπανσης στην Κοινότητα.

2. Ο Οργανισμός παρέχει στα κράτη μέλη και την Επιτροπή την αναγκαία τεχνική και επιστημονική βοήθεια, καθώς και εμπειρογνωμοσύνη υψηλού επιπέδου, με στόχο να τους συνδράμει στην ορθή εφαρμογή της κοινοτικής νομοθεσίας στον τομέα της ασφάλειας στη θάλασσα, του ελέγχου της εφαρμογής της νομοθεσίας και της αξιολόγησης της αποτελεσματικότητας των ισχυόντων μέτρων.

Άρθρο 2 Καθήκοντα

1. Προκειμένου να διασφαλιστεί η προσήκουσα υλοποίηση των στόχων που αναφέρονται στο πρώτο άρθρο, ανατίθενται στον Οργανισμό τα κάτωθι καθήκοντα:

α) Παροχή βοήθειας στην Επιτροπή στη διαδικασία ενημέρωσης της κοινοτικής νομοθεσίας στον τομέα της ασφάλειας στη θάλασσα, ειδικότερα σε σχέση με την ανάπτυξη της διεθνούς νομοθεσίας στον εν λόγω τομέα. Το καθήκον αυτό περιλαμβάνει την ανάλυση των ερευνητικών σχεδίων που πραγματοποιούνται στον τομέα της ασφάλειας στη θάλασσα και της προστασίας του θαλάσσιου περιβάλλοντος.

β) Παροχή βοήθειας στην Επιτροπή για την αποτελεσματική εφαρμογή της κοινοτικής νομοθεσίας για την ασφάλεια στη θάλασσα σε όλη την επικράτεια της Κοινότητας. Ειδικότερα, ο Οργανισμός:

1) ελέγχει τη συνολική λειτουργία του κοινοτικού καθεστώτος ελέγχου από τη χώρα του λιμένα, συμπεριλαμβανομένων των επισκέψεων στα κράτη μέλη, και προτείνει στην Επιτροπή τις πιθανές βελτιώσεις στον τομέα αυτό(

2) παρέχει στην Επιτροπή την αναγκαία τεχνική βοήθεια για συμμετοχή στις εργασίες των τεχνικών οργανισμών του μνημονίου συνεννόησης του Παρισιού για τον έλεγχο των πλοίων από τη χώρα του λιμένα(

3) συνδράμει την Επιτροπή στους ακόλουθους τομείς:

- την πραγματοποίηση των ελέγχων των νηογνωμόνων που αναγνωρίζονται ή πρόκειται να αναγνωριστούν σε κοινοτικό επίπεδο, σύμφωνα με την οδηγία 94/57/ΕΚ του Συμβουλίου(

- με την επιφύλαξη της οδηγίας 94/57/ΕΚ, τον συνεχή έλεγχο της ποιότητας των υπηρεσιών που παρέχονται σε θέματα ασφάλειας και πρόληψης της ρύπανσης από νηογνώμονες που αναγνωρίζονται ή πρόκειται να αναγνωριστούν σε επίπεδο, σύμφωνα με την οδηγία 94/57/ΕΚ του Συμβουλίου

- τον συνεχή έλεγχο της ορθής εφαρμογής της κοινοτικής νομοθεσίας σε θέματα ασφάλειας των επιβατηγών πλοίων, ιδίως των οδηγιών 98/18/ΕΚ και 99/35/ΕΚ του Συμβουλίου ω

- τον συνεχή έλεγχο της κατάλληλης εφαρμογής της οδηγίας 96/98/ΕΚ του Συμβουλίου για τον εξοπλισμό των πλοίων(

- την εκτέλεση κάθε άλλου καθήκοντος που ανατίθεται στην Επιτροπή από την κοινοτική νομοθεσία για την ασφάλεια στη θάλασσα, συμπεριλαμβανομένης της κοινοτικής νομοθεσίας για τα πληρώματα των πλοίων.

γ) Παροχή στην Επιτροπή και τα κράτη μέλη αντικειμενικών, αξιόπιστων και συγκρίσιμων πληροφοριών καθώς και των δεδομένων που αφορούν στην ασφάλεια στη θάλασσα, ώστε να δύνανται να λάβουν τα αναγκαία μέτρα για τη βελτίωση της ασφάλειας στη θάλασσα και την αξιολόγηση της αποτελεσματικότητας των ισχυόντων μέτρων. Στα καθήκοντα αυτά περιλαμβάνονται η συλλογή, καταγραφή και αξιολόγηση τεχνικών δεδομένων στους τομείς της ασφάλειας στη θάλασσα και της θαλάσσιας κυκλοφορίας, καθώς και στον τομέα της θαλάσσιας ρύπανσης, ακούσιας ή εκούσιας, η συστηματική αξιοποίηση των υπαρχουσών βάσεων δεδομένων, συμπεριλαμβανομένων του αμφίδρομου εμπλουτισμού τους, και, όπου απαιτείται, η ανάπτυξη συμπληρωματικών βάσεων δεδομένων. Βάσει των πληροφοριών που έχει συλλέξει, ο Οργανισμός συνδράμει επίσης την Επιτροπή στη δημοσίευση, σε εξαμηνιαία βάση, των πληροφοριών που αφορούν στα πλοία, στα οποία απαγορεύτηκε η είσοδος σε λιμένες της Κοινότητας κατ' εφαρμογή της οδηγίας για τον έλεγχο των πλοίων από το κράτος του λιμένα. Στην ίδια βάση, ο Οργανισμός συνδράμει επίσης την Επιτροπή και τα κράτη μέλη στη δράση τους με στόχο τη βελτίωση του εντοπισμού και της δίωξης των πλοίων που ευθύνονται για παράνομες απορρίψεις ρύπων.

δ) Εκτέλεση των καθηκόντων που συνδέονται με την παρακολούθηση της ναυσιπλοΐας και της θαλάσσιας κυκλοφορίας, όπως αυτά προκύπτουν από την οδηγία 2001/xx/ΕΚ για την εφαρμογή ενός κοινοτικού συστήματος παρακολούθησης και ενημέρωσης σχετικά με την θαλάσσια κυκλοφορία, με στόχο τη διευκόλυνση της συνεργασίας των κρατών μελών και της Επιτροπής στον τομέα αυτό.

ε) Κατάρτιση, σε συνεργασία με την Επιτροπή και τα κράτη μέλη, μίας κοινής μεθοδολογίας για τη διερεύνηση των θαλασσίων ατυχημάτων εντός της Κοινότητας, τη στήριξη των κρατών μελών στις δραστηριότητες που αφορούν στις έρευνες σχετικά με σοβαρά θαλάσσια ατυχήματα που συμβαίνουν στα ύδατα που εμπίπτουν στην κυριαρχία των κρατών μελών καθώς και την ανάλυση των υπαρχουσών εκθέσεων των ερευνών για τα ατυχήματα.

στ) Οργάνωση των κατάλληλων δραστηριοτήτων κατάρτισης στους τομείς που σχετίζονται με τις αρμοδιότητες του κράτους του λιμένα και του κράτους της σημαίας.

ζ) Παροχή τεχνικής βοήθειας στα υποψήφια προς ένταξη κράτη για την εφαρμογή της κοινοτικής νομοθεσίας στον τομέα της ασφάλειας στη θάλασσα. Το έργο αυτό περιλαμβάνει την οργάνωση των κατάλληλων δράσεων κατάρτισης.

2. Ο Οργανισμός εκτελεί τα καθήκοντα που αναφέρονται στις παραγράφους α, β, δ και ζ μόνο κατόπιν αιτήσεως της Επιτροπής. Αναλόγως των συνθηκών, και αποκλειστικά κατόπιν αιτήσεως της Επιτροπής, ο Οργανισμός δύναται να εκτελέσει κάθε άλλο ειδικό καθήκον.

Άρθρο 3 Επισκέψεις στα κράτη μέλη

1. Για την εκπλήρωση των στόχων που του έχουν ανατεθεί, ο Οργανισμός πραγματοποιεί επισκέψεις στα κράτη μέλη. Για την ομαλή εξέλιξη των επισκέψεων, οι εθνικές αρχές των κρατών μελών διευκολύνουν την εργασία του προσωπικού του Οργανισμού. Οι υπάλληλοι του Οργανισμού δικαιούνται:

α) να εξετάζουν φακέλους, δεδομένα, πρακτικά και κάθε άλλο συναφές έγγραφο που αφορά στην εφαρμογή της κοινοτικής νομοθεσίας για την ασφάλεια στη θάλασσα και την πρόληψη της θαλάσσιας ρύπανσης(

β) να κάνουν αντίγραφα του συνόλου ή μέρους των φακέλων, δεδομένων, πρακτικών και κάθε άλλου εγγράφου(

γ) να ζητούν επί τόπου προφορικές εξηγήσεις(

δ) να εισέρχονται σε κάθε κτίριο, έκταση γης ή μεταφορικό μέσο.

2. Ο Οργανισμός ενημερώνει το ενδιαφερόμενο κράτος μέλος σχετικά με τη σχεδιαζόμενη επίσκεψη, την ταυτότητα των εξουσιοδοτημένων υπαλλήλων καθώς και την ημερομηνία έναρξης της επίσκεψης. Οι εξουσιοδοτημένοι υπάλληλοι του Οργανισμού ασκούν τις αρμοδιότητές τους με την παρουσίαση απόφασης του γενικού διευθυντή του Οργανισμού, στην οποία προσδιορίζεται το αντικείμενο και οι στόχοι της αποστολής τους.

3. Με την αποπεράτωση της επίσκεψης, ο Οργανισμός συντάσσει έκθεση, η οποία διαβιβάζεται στην Επιτροπή.

Άρθρο 4 Διάδοση και προστασία των πληροφοριών

1. Οι πληροφορίες που συλλέγονται στο πλαίσιο της εφαρμογής του παρόντος κανονισμού από την Επιτροπή και τον Οργανισμό υπόκεινται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου για την προστασία των φυσικών προσώπων όσον αφορά στην επεξεργασία των δεδομένων προσωπικού χαρακτήρα και στην ελεύθερη κυκλοφορία των δεδομένων αυτών [8].

[8] ΕΕ L 281 της 23.11.1995.

2. Οι υπεύθυνοι και άλλοι υπάλληλοι του Οργανισμού υποχρεούνται, ακόμα και μετά τη λήξη των καθηκόντων τους, να μην αποκαλύπτουν πληροφορίες που καλύπτονται από την υποχρέωση επαγγελματικής εχεμύθειας, ιδίως δε πληροφορίες που αφορούν σε σύναψη συμβάσεων, επαγγελματικές σχέσεις και στοιχεία σχετικά με το κόστος τους.

ΚΕΦΑΛΑΙΟ II : ΕΣΩΤΕΡΙΚΗ ΔΟΜΗ ΚΑΙ ΛΕΙΤΟΥΡΓΙΑ

Άρθρο 5 Νομικό καθεστώς, έδρα και περιφερειακά κέντρα

1. Ο Οργανισμός είναι όργανο της Κοινότητας και διαθέτει νομική προσωπικότητα.

2. Η έδρα του Οργανισμού αποφασίζεται από τις αρμόδιες αρχές το αργότερο έξι μήνες μετά την έγκριση του παρόντος κανονισμού, κατόπιν πρότασης της Επιτροπής.

3. Σε κάθε κράτος μέλος, ο Οργανισμός απολαμβάνει της ευρύτερης νομικής ικανότητας που αναγνωρίζεται σε νομικά πρόσωπα στο πλαίσιο της εθνικής νομοθεσίας. Κατόπιν αίτησης της Επιτροπής, και μετά από συμφωνία με τα ενδιαφερόμενα μέρη, ο Οργανισμός δύναται να αποφασίσει τη σύσταση των αναγκαίων περιφερειακών κέντρων για την εκτέλεση των καθηκόντων που συνδέονται με την εποπτεία της ναυσιπλοΐας και της θαλάσσιας κυκλοφορίας, και ιδίως για τη διασφάλιση των βέλτιστων συνθηκών κυκλοφορίας στις ευαίσθητες ζώνες, όπως ορίζει η οδηγία 2001/xx/ΕΚ για την εφαρμογή ενός κοινοτικού συστήματος παρακολούθησης και ενημέρωσης σχετικά με τη θαλάσσια κυκλοφορία.

4. Ο Οργανισμός εκπροσωπείται από τον γενικό διευθυντή του.

Άρθρο 6 Προσωπικό

1. Το προσωπικό του Οργανισμού υπάγεται στους κανόνες και κανονισμούς που εφαρμόζονται στους λοιπούς υπαλλήλους των Ευρωπαϊκών Κοινοτήτων. Το διοικητικό συμβούλιο, σε συμφωνία με την Επιτροπή, αποφασίζει τους αναγκαίους τρόπους εφαρμογής.

2. Με την επιφύλαξη του άρθρου 16, ο Οργανισμός ασκεί όσον αφορά στο προσωπικό του, τις αρμοδιότητες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης, καθώς και από το καθεστώς που εφαρμόζεται επί του λοιπού προσωπικού.

3. Το προσωπικό του Οργανισμού αποτελείται αφ' ενός από κοινοτικούς υπαλλήλους που αποσπώνται από τα θεσμικά όργανα και μετατίθενται στον Οργανισμό ως προσωρινοί υπάλληλοι και αφ' ετέρου από υπαλλήλους που προσλαμβάνονται από τον Οργανισμό.

Άρθρο 7 Προνόμια και ασυλίες

Το πρωτόκολλο για τα προνόμια και τις ασυλίες των Ευρωπαϊκών Κοινοτήτων εφαρμόζεται στον Οργανισμό καθώς και στο προσωπικό του.

Άρθρο 8 Ευθύνη

1. Η συμβατική ευθύνη του Οργανισμού διέπεται από τη νομοθεσία που εφαρμόζεται στην εν λόγω σύμβαση.

2. Το Δικαστήριο των Ευρωπαϊκών Κοινοτήτων είναι αρμόδιο για τη λήψη αποφάσεων δυνάμει ρήτρας διαιτησίας που περιλαμβάνεται στη σύμβαση που συνάπτει ο Οργανισμός.

3. Σε περίπτωση εξωσυμβατικής ευθύνης, ο Οργανισμός καταβάλλει αποζημίωση για κάθε ζημία που προκλήθηκε από τις υπηρεσίες ή το προσωπικό του κατά την άσκηση των καθηκόντων τους, σύμφωνα με τις γενικές αρχές που είναι κοινές στα επιμέρους δίκαια των κρατών μελών.

4. Το Δικαστήριο είναι αρμόδιο για τις διαφορές που αφορούν στην αποζημίωση των ζημιών που αναφέρονται στην παράγραφο 3.

5. Η προσωπική ευθύνη των υπαλλήλων έναντι του Οργανισμού διέπεται από τις διατάξεις του κανονισμού υπηρεσιακής κατάστασης ή του καθεστώτος που εφαρμόζεται σε αυτούς.

Άρθρο 9 Γλώσσες

1. Το διοικητικό συμβούλιο αποφασίζει σχετικά με το γλωσσικό καθεστώς του Οργανισμού.

2. Οι μεταφραστικές εργασίες που απαιτούνται για τη λειτουργία του Οργανισμού εκτελούνται από τη μεταφραστική υπηρεσία των οργάνων της Ένωσης.

Άρθρο 10 Σύσταση και αρμοδιότητες του διοικητικού συμβουλίου

1. Ο Οργανισμός διαθέτει διοικητικό συμβούλιο.

2. Το διοικητικό συμβούλιο:

α) διορίζει τον γενικό διευθυντή, κατ' εφαρμογή του άρθρου 16(

β) εγκρίνει πριν από την 31η Μαρτίου κάθε έτους τη γενική έκθεση του Οργανισμού για το προηγούμενο έτος και τη διαβιβάζει στην Επιτροπή, το Συμβούλιο και το Ευρωπαϊκό Κοινοβούλιο(

γ) υιοθετεί πριν από την 30ή Οκτωβρίου κάθε έτους, και κατόπιν έγκρισης της Επιτροπής, το πρόγραμμα εργασίας του Οργανισμού για το επόμενο έτος και το διαβιβάζει στην Επιτροπή, το Συμβούλιο και το Ευρωπαϊκό Κοινοβούλιο(

δ) εγκρίνει τον τελικό προϋπολογισμό του Οργανισμού πριν από την έναρξη του οικονομικού έτους, προσαρμόζοντάς τον, όπου είναι αναγκαίο, σε συνάρτηση με την κοινοτική συνεισφορά και τα λοιπά έσοδα του Οργανισμού(

ε) θεσπίζει τις διαδικασίες λήψης αποφάσεων εκ μέρους του γενικού διευθυντή(

στ) ασκεί τις αρμοδιότητές του που αφορούν στον προϋπολογισμό του Οργανισμού, κατ' εφαρμογή των άρθρων 19, 20 και 22(

ζ) ασκεί τον πειθαρχικό έλεγχο επί του γενικού διευθυντή και των προϊσταμένων μονάδας που αναφέρονται στο άρθρο 15, παράγραφος 3.

Άρθρο 11 Σύνθεση του διοικητικού συμβουλίου

Το διοικητικό συμβούλιο απαρτίζεται από τέσσερις εκπροσώπους της Επιτροπής, τέσσερις εκπροσώπους του Συμβουλίου, τέσσερις εκπροσώπους του Ευρωπαϊκού Κοινοβουλίου, τέσσερις εκπροσώπους των σχετικών επαγγελματικών κλάδων διορισμένους από την Επιτροπή καθώς και από τους αναπληρωτές τους. Η διάρκεια της θητείας τους είναι πέντε χρόνια. Η θητεία τους δύναται να ανανεωθεί άπαξ.

Άρθρο 12 Πρόεδρος του διοικητικού συμβουλίου

1. Το διοικητικό συμβούλιο εκλέγει μεταξύ των μελών του τον πρόεδρο και τον αναπληρωτή πρόεδρο. Ο αναπληρωτής πρόεδρος αντικαθιστά αυτεπάγγελτα τον πρόεδρο, όταν ο τελευταίος δεν είναι σε θέση να ασκεί τα καθήκοντά του.

2. Η διάρκεια της θητείας του προέδρου και του αναπληρωτή προέδρου είναι τριετής και λήγει, σε κάθε περίπτωση, αν απολέσουν την ιδιότητα του μέλους του διοικητικού συμβουλίου. Η θητεία τους δύναται να ανανεωθεί άπαξ.

Άρθρο 13 Συνεδριάσεις

1. Οι συνεδριάσεις του διοικητικού συμβουλίου συγκαλούνται από τον πρόεδρό του.

2. Ο γενικός διευθυντής του Οργανισμού συμμετέχει στις διασκέψεις, αλλά δεν λαμβάνει μέρος στην ψηφοφορία.

3. Το διοικητικό συμβούλιο συνεδριάζει τακτικά μία φορά ετησίως. Επίσης, συνέρχεται κατόπιν πρωτοβουλίας του προέδρου του ή εάν το ζητήσει η Επιτροπή ή του ένα τρίτο των κρατών μελών.

4. Το διοικητικό συμβούλιο δύναται να προσκαλεί παρατηρητές να συμμετάσχουν στις συνεδριάσεις του.

Άρθρο 14 Ψηφοφορία

1. Το διοικητικό συμβούλιο λαμβάνει τις αποφάσεις του με πλειοψηφία δύο τρίτων.

2. Κάθε μέλος έχει μία ψήφο.

Άρθρο 15 Καθήκοντα και αρμοδιότητες του γενικού διευθυντή

1. Ο Οργανισμός διοικείται από τον γενικό διευθυντή του, ο οποίος ούτε ζητά ούτε δέχεται υποδείξεις από οποιαδήποτε κυβέρνηση ή άλλον οργανισμό. Πρέπει, ωστόσο, να εκτελεί κάθε οδηγία ή αίτηση συνδρομής που διατυπώνει η Επιτροπή, σε σχέση με τα καθήκοντα που απαριθμούνται στο άρθρο 2.

2. Ο γενικός διευθυντής έχει τις κάτωθι αρμοδιότητες και εξουσίες:

α) Ο γενικός διευθυντής καταρτίζει το πρόγραμμα εργασίας, το οποίο υποβάλλει στο διοικητικό συμβούλιο, κατόπιν έγκρισης της Επιτροπής. Λαμβάνει τα αναγκαία μέτρα για την εκτέλεσή του. Απαντά σε κάθε αίτηση παροχής βοήθειας εκ μέρους της Επιτροπής.

β) Ο γενικός διευθυντής αποφασίζει τη διενέργεια των επισκέψεων που αναφέρονται στο άρθρο 3, μετά από προηγούμενη σύμφωνη γνώμη της Επιτροπής.

γ) Ο γενικός διευθυντής λαμβάνει τα αναγκαία μέτρα, ιδίως την υιοθέτηση εσωτερικών διοικητικών οδηγιών και τη δημοσίευση ανακοινώσεων, προκειμένου να διασφαλίζεται η λειτουργία του Οργανισμού σύμφωνα με τον παρόντα κανονισμό.

δ) Ο γενικός διευθυντής οργανώνει ένα αποτελεσματικό σύστημα παρακολούθησης προκειμένου να καταστεί δυνατή η σύγκριση των επιτευγμάτων του οργανισμού με τους επιχειρησιακούς του στόχους. Σε αυτή τη βάση, ο γενικός διευθυντής εκπονεί ετησίως σχέδιο γενικής έκθεσης, το οποίο υποβάλλει στο διοικητικό συμβούλιο. Θεσπίζει μια πρακτική τακτικής αξιολόγησης, η οποία να αντιστοιχεί στα αναγνωρισμένα επαγγελματικά πρότυπα.

ε) Ο γενικός διευθυντής ασκεί ως προς το προσωπικό τις αρμοδιότητες που αναφέρονται στο άρθρο 6, παράγραφος 2.

στ) Ο γενικός διευθυντής καταρτίζει καταστάσεις προβλέψεων εσόδων και δαπανών του Οργανισμού, κατ' εφαρμογή του άρθρου 19, και εκτελεί τον προϋπολογισμό κατ' εφαρμογή του άρθρου 20.

3. Ο γενικός διευθυντής δύναται να επικουρείται από έναν οι περισσότερους προϊσταμένους μονάδας. Εάν ο γενικός διευθυντής απουσιάζει ή κωλύεται, τον αντικαθιστά ένας από τους προϊσταμένους μονάδας.

Άρθρο 16 Διορισμός των υπαλλήλων του Οργανισμού

1. Ο γενικός διευθυντής του Οργανισμού διορίζεται από το διοικητικό συμβούλιο κατόπιν πρότασης της Επιτροπής. Το διοικητικό συμβούλιο έχει δικαίωμα παύσης του γενικού διευθυντή και αποφασίζει κατόπιν πρότασης της Επιτροπής.

2. Η θητεία του γενικού διευθυντή είναι πενταετής και δύναται να ανανεωθεί άπαξ.

Άρθρο 17 Έλεγχος της νομιμότητας

1. Κάθε πράξη του Οργανισμού είναι δυνατό να παραπεμφθεί στην Επιτροπή από κάθε κράτος μέλος, κάθε μέλος του διοικητικού συμβουλίου ή κάθε τρίτο άμεσα και ατομικά ενδιαφερόμενο, προκειμένου να ελεγχθεί η νομιμότητά της. Η παραπομπή στην Επιτροπή πρέπει να γίνει εντός δεκαπέντε ημερών, από την ημέρα που ο ενδιαφερόμενος λαμβάνει γνώση της αμφισβητούμενης πράξης. Η Επιτροπή αποφασίζει εντός ενός μήνα. Η μη έκδοση απόφασης στο διάστημα αυτό ισοδυναμεί με σιωπηρή απορριπτική απόφαση.

2. Οι διατάξεις της παραγράφου 1 δεν εφαρμόζονται σε ζητήματα που αφορούν στο προσωπικό.

Άρθρο 18 Συμμετοχή τρίτων χωρών

1. Ο Οργανισμός θα είναι ανοικτός σε συνεργασία με ευρωπαϊκές χώρες, οι οποίες έχουν συνάψει συμφωνίες με την Ευρωπαϊκή Κοινότητα, βάσει των οποίων έχουν εγκρίνει και εφαρμόζουν την κοινοτική νομοθεσία στον τομέα που καλύπτει ο παρών κανονισμός.

2. Βάσει των σχετικών διατάξεων των εν λόγω συμφωνιών, θα θεσπιστούν ρυθμίσεις, οι οποίες, μεταξύ άλλων, διευκρινίζουν τη φύση και την έκταση των λεπτομερών κανόνων για τη συμμετοχή των εν λόγω χωρών στην εργασία του Οργανισμού, συμπεριλαμβανομένων διατάξεων σχετικά με τις οικονομικές συνεισφορές και το προσωπικό.

ΚΕΦΑΛΑΙΟ III : ΔΗΜΟΣΙΟΝΟΜΙΚΕΣ ΟΔΗΓΙΕΣ

Άρθρο 19 Προϋπολογισμός

1. Τα έσοδα του Οργανισμού προέρχονται από:

- μία συνεισφορά της Κοινότητας ω

- τα τέλη για εκδόσεις, δραστηριότητες κατάρτισης και κάθε άλλη υπηρεσία που παρέχει ο Οργανισμός.

2. Τα έξοδα του Οργανισμού περιλαμβάνουν δαπάνες προσωπικού, διοικητικές δαπάνες, έξοδα υποδομής και επιχειρησιακές δαπάνες.

3. Ο γενικός διευθυντής καταρτίζει κατάσταση προβλέψεων εσόδων και δαπανών του Οργανισμού για το επόμενο οικονομικό έτος, την οποία διαβιβάζει στο διοικητικό συμβούλιο συνοδευόμενη από πίνακα προσωπικού.

4. Τα έσοδα και οι δαπάνες πρέπει να ισοσκελίζονται.

5. Το διοικητικό συμβούλιο εγκρίνει το αργότερο μέχρι την 31η Μαρτίου, το σχέδιο του προϋπολογισμού και το διαβιβάζει στην Επιτροπή, η οποία εγγράφει στη βάση αυτή τις αντίστοιχες εκτιμήσεις στο προσχέδιο του γενικού προϋπολογισμού των Ευρωπαϊκών Κοινοτήτων που υποβάλλει στο Συμβούλιο σύμφωνα με το άρθρο 272 της συνθήκης.

6. Το διοικητικό συμβούλιο εγκρίνει τον προϋπολογισμό του Οργανισμού προσαρμόζοντάς τον εν ανάγκη στην κοινοτική επιδότηση.

Άρθρο 20 Εκτέλεση και έλεγχος του προϋπολογισμού

1. Ο γενικός διευθυντής εκτελεί τον προϋπολογισμό του Οργανισμού.

2. Ο δημοσιονομικός ελεγκτής της Επιτροπής διενεργεί τον έλεγχο της ανάληψης υποχρέωσης και της πληρωμής όλων των δαπανών, καθώς και τον έλεγχο της ύπαρξης και της είσπραξης όλων των εσόδων του Οργανισμού.

3. Το αργότερο έως την 31η Μαρτίου κάθε έτους, ο γενικός διευθυντής υποβάλλει στην Επιτροπή, στο διοικητικό συμβούλιο και το Ελεγκτικό Συνέδριο αναλυτικούς λογαριασμούς όλων των εσόδων και δαπανών του προηγούμενου οικονομικού έτους.

Το Ελεγκτικό Συνέδριο ελέγχει τους λογαριασμούς αυτούς, κατ' εφαρμογή του άρθρου 248 της Συνθήκης. Δημοσιεύει ετήσια έκθεση για τις δραστηριότητες του Οργανισμού.

4. Το Ευρωπαϊκό Κοινοβούλιο, κατόπιν σύστασης του διοικητικού συμβουλίου, απαλλάσσει τον γενικό διευθυντή του Οργανισμού όσον αφορά στην εκτέλεση του προϋπολογισμού.

Άρθρο 21 Αξιολόγηση

1. Εντός πέντε ετών από την έναρξη λειτουργίας του Οργανισμού, ο Οργανισμός, σε συνεργασία με την Επιτροπή, θα διεξαγάγει ανεξάρτητη αξιολόγηση της εφαρμογής του κανονισμού.

2. Η αξιολόγηση θα εκτιμήσει τον αντίκτυπο του παρόντος κανονισμού, του Οργανισμού και των πρακτικών εργασίας του στη θέσπιση υψηλού επιπέδου ασφάλειας στη θάλασσα. Το διοικητικό συμβούλιο εκδίδει ειδικούς όρους εντολής σε συνεργασία με την Επιτροπή.

3. Το διοικητικό συμβούλιο, βάσει των πορισμάτων της αξιολόγησης, εκδίδει συστάσεις προς την Επιτροπή για την τροποποίηση του παρόντος κανονισμού, του Οργανισμού και των πρακτικών εργασίας του. Τόσο τα πορίσματα της αξιολόγησης, όσο και οι συστάσεις δημοσιεύονται.

Άρθρο 22 Δημοσιονομικές διατάξεις

Μετά από έγκριση της Επιτροπής και γνώμη του Ελεγκτικού Συνεδρίου, το διοικητικό συμβούλιο υιοθετεί τον δημοσιονομικό κανονισμό του Οργανισμού, ο οποίος προσδιορίζει συγκεκριμένα την ακολουθητέα διαδικασία για την επεξεργασία και την εκτέλεση του προϋπολογισμού του Οργανισμού, κατ' εφαρμογή του άρθρου 142 του δημοσιονομικού κανονισμού που εφαρμόζεται στον γενικό προϋπολογισμό την Ευρωπαϊκής Ένωσης.

ΚΕΦΑΛΑΙΟ IV : ΤΕΛΙΚΕΣ ΔΙΑΤΑΞΕΙΣ

Άρθρο 23 Έναρξη των δραστηριοτήτων του Οργανισμού

Ο Οργανισμός θα αρχίσει να λειτουργεί εντός διαστήματος δώδεκα μηνών από την έναρξη της ισχύος του παρόντος κανονισμού.

Άρθρο 24 Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες [...]

Για το Ευρωπαϊκό Κοινοβούλιο Για το Συμβούλιο

Η πρόεδρος Ο πρόεδρος

[...] [...]

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Πρόταση του Ευρωπαϊκού Κοινοβουλίου και του Συμβουλίου για την ίδρυση ενός Ευρωπαϊκού Οργανισμού για την ασφάλεια στη θάλασσα.

2. ΣΧΕΤΙΚΟ(Α) ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ

Δημιουργείται ένα νέο κονδύλιο του προϋπολογισμού B2 - υπό τον τίτλο B2-7 «Μεταφορές».

3. ΝΟΜΙΚΗ ΒΑΣΗ

Συνθήκη ΕΚ: άρθρο 80 παράγραφος 2.

4. ΠΕΡΙΓΡΑΦΗ ΤΗΣ ΔΡΑΣΗΣ

4.1 Γενικός στόχος

Ο Ευρωπαϊκός Οργανισμός για την ασφάλεια στη θάλασσα ιδρύεται με σκοπό τη θέσπιση ενός υψηλού, ομοιόμορφου και αποτελεσματικού επιπέδου ασφάλειας στη θάλασσα στο εσωτερικό της Κοινότητας.

4.2 Καλυπτόμενο χρονικό διάστημα και ρυθμίσεις ανανέωσης

Η δράση έχει απεριόριστη διάρκεια (ετήσια συνεισφορά).

5. ΚΑΤΑΤΑΞΗ ΔΑΠΑΝΩΝ/ΕΣΟΔΩΝ

5.1 ΜΗ ΥΠΟΧΡΕΩΤΙΚΕΣ ΔΑΠΑΝΕΣ

5.2 Διαχωριζόμενες πιστώσεις

6. ΤΥΠΟΣ ΔΑΠΑΝΩΝ/ΕΣΟΔΩΝ

Κοινοτική συνεισφορά με στόχο την ισοσκέλιση των δαπανών και των εσόδων του Οργανισμού (βλ. παρακάτω).

7. ΔΗΜΟΣΙΟΝΟΜΙΚΗ ΕΠΙΠΤΩΣΗ

7.1 Μέθοδος υπολογισμού του μέτρου (σχέση μεταξύ επιμέρους και συνολικών δαπανών)

1) Υποθέσεις που αφορούν στην ανάπτυξη του Οργανισμού

Η δομή και η οργάνωση, όπως περιγράφονται στο σχέδιο του κανονισμού βασίζονται στο αίτημα όλων των ενδιαφερομένων μερών για τη σύσταση ενός ταχέος και αποτελεσματικού οργανισμού που θα πραγματεύεται τα θέματα της ασφάλειας στη θάλασσα που προβλέπονται στον παρόντα κανονισμό.

Ο Οργανισμός θα ιδρυθεί σε τρία στάδια.

Οι έξι πρώτοι μήνες του πρώτου έτους αποτελούν το πρώτο στάδιο, μεταβατική περίοδο στη διάρκεια της οποίας ο Οργανισμός θα εκτελεί μόνο διοικητικά καθήκοντα, όπως εγκατάσταση των γραφείων, πρόσληψη του πρώτου μέρους του ειδικευμένου προσωπικού, εγκατάσταση του αναγκαίου εξοπλισμού. Με πρωτοβουλία του γενικού διευθυντή, ο Οργανισμός καταρτίζει τον κατάλληλο εσωτερικό κανονισμό που θα του επιτρέπει να ανταποκρίνεται στα καθήκοντά του.

Στη διάρκεια του δεύτερου έτους, που αποτελεί το δεύτερο στάδιο, ο Οργανισμός πρέπει να είναι σε θέση να αρχίσει την εκπλήρωση των στόχων και των καθηκόντων του, που προβλέπονται στον παρόντα κανονισμό.

Στη διάρκεια του τρίτου έτους, που αποτελεί το τρίτο στάδιο, ο Οργανισμός πρέπει να είναι σε θέση να εκπληρώσει το σύνολο των στόχων και καθηκόντων του.

Με τον τρόπο αυτό, ο Οργανισμός πρέπει να καταστεί πλήρως λειτουργικός εντός 30 μηνών και να αναλάβει το σύνολο των αρμοδιοτήτων του στη διάρκεια του έτους 2005.

2) Εκτίμηση των δαπανών (η κατωτέρω παρουσίαση ισχύει για τον πλήρως λειτουργικό Οργανισμό το έτος 2005) :

α) Ανθρώπινοι πόροι

i) Προσωπικό απασχολούμενο με καθεστώς πλήρους απασχόλησης

Το προσωπικό του Οργανισμού αποτελείται αφ' ενός από κοινοτικούς υπαλλήλους που αποσπώνται από τα θεσμικά όργανα και μετατίθενται στον Οργανισμό ως προσωρινοί υπάλληλοι και αφ' ετέρου από υπαλλήλους που προσλαμβάνονται από τον Οργανισμό.

Με την επιφύλαξη της αναγκαιότητας εξασφάλισης για τον Οργανισμό των υπηρεσιών ειδικευμένου προσωπικού, σε επαρκή αριθμό και κατά μόνιμο τρόπο, οι εν λόγω υπάλληλοι προσλαμβάνονται στη βάση ανανεώσιμων συμβάσεων ορισμένης διάρκειας, ώστε να επιτυγχάνεται η συνεχής ανανέωση του προσωπικού που είναι ενήμερο για τις κανονιστικές, νομικές και τεχνολογικές εξελίξεις στον τομέα της ασφάλειας στη θάλασσα.

(Εξετάζεται η απόσπαση στον Οργανισμό μικρού αριθμού υπαλλήλων της Επιτροπής για τη διασφάλιση στενών σχέσεων μεταξύ των δύο οργανισμών.)

Το αναγκαίο προσωπικό υπολογίζεται σε 55 υπαλλήλους [9] (βλ. πίνακα κατωτέρω). Η εκτίμηση αυτή προκύπτει από τη σύγκριση με άλλους παρεμφερείς οργανισμούς, με την πρόταση για την Ευρωπαϊκή αρχή ασφάλειας της αεροπορίας και με τα συγκεκριμένα καθήκοντα που θα ανατεθούν στον Οργανισμό για την ασφάλεια στη θάλασσα.

[9] Η πλειονότητα των υπαλλήλων προσλαμβάνονται με την ιδιότητα του εκτάκτου υπαλλήλου, κατ' εφαρμογή των διατάξεων του κανονισμού υπηρεσιακής κατάστασης που εφαρμόζεται στην Επιτροπή.

Οι συνολικές ετήσιες δαπάνες για το προσωπικό πλήρους απασχόλησης υπολογίζονται σε 5,9 εκατ. ευρώ, λαμβάνοντας ως μέσο κόστος αυτό του προσωπικού της Επιτροπής, ήτοι 0,108 εκατ. ευρώ ετησίως, στο οποίο περιλαμβάνονται οι δαπάνες που αφορούν στα κτίρια και οι συναφείς διοικητικές δαπάνες (ταχυδρομικά έξοδα, τηλεπικοινωνίες, ΤΠ, κ.λπ.).

>ΘΕΣΗ ΠIΝΑΚΑ>

β) Δαπάνες εξοπλισμού [10]

[10] Οι αναφερόμενες εκτιμήσεις προκύπτουν από την πρόταση για την Ευρωπαϊκή Αρχή Ασφάλειας της Αεροπορίας (ΕΑΑΑ) και έχουν υπολογιστεί σε συνάρτηση με τους ανθρώπινους πόρους και τα συγκεκριμένα καθήκοντα του Οργανισμού για την ασφάλεια στη θάλασσα.

Η απόκτηση κινητών αγαθών και οι συναφείς δαπάνες θα είναι σημαντικές κατά το στάδιο της εγκατάστασης του Οργανισμού (το πρώτο έτος), αλλά θα βαίνουν μειούμενες στη συνέχεια. Για το πρώτο έτος προβλέπονται κονδύλια ύψους 260.000 ευρώ, και για τα δύο επόμενα έτη κονδύλια ύψους 100.000 ευρώ, ήτοι 360.000 ευρώ. Από το 2005 και έπειτα, οι δαπάνες εξοπλισμού θα ανέρχονται σε 80.000 ευρώ.

γ) Λειτουργικές δαπάνες

Στα έξοδα αυτά περιλαμβάνονται συνέδρια, μελέτες, μεταφράσεις και εκδόσεις. Οι λειτουργικές δαπάνες είναι δυνατό να κατανεμηθούν ως εξής:

- Μετάφραση: Τα ετήσια έξοδα υπολογίζονται σε 50.000 ευρώ, με κόστος ανά μονάδα 79 ευρώ τη σελίδα, ήτοι έναν όγκο περίπου 600 σελίδων (ετήσια έκθεση, ενδεχόμενες μελέτες, πράξεις συμποσίων, ενημερωτικά φυλλάδια).

- Εκδόσεις: Ο Οργανισμός δημοσιεύει την ετήσια έκθεσή του, τα ενημερωτικά έγγραφα και τους τεχνικούς φακέλους σε έντυπη μορφή και στο Διαδίκτυο. Τα έξοδα των δημοσιεύσεων υπολογίζονται σε 120.000 ευρώ.

- Ανάπτυξη βάσεων δεδομένων: Ο Οργανισμός πρέπει να δημιουργήσει βάσεις δεδομένων, στις οποίες θα συγκεντρωθούν τα δεδομένα που αφορούν στην ασφάλεια στη θάλασσα. Εκτός από την απόκτηση προσωπικών ηλεκτρονικών υπολογιστών, που περιλαμβάνεται στις δαπάνες εξοπλισμού, θα πρέπει να αναπτυχθούν, σύμφωνα με την πρώτη εκτίμηση, τρεις βάσεις πληροφορικής που θα απαιτήσουν τη δημιουργία υποδομής στον τομέα της πληροφορικής και την ανάπτυξη εφαρμογών. Το κόστος ενός εξυπηρετητή και ενός συστήματος διαχείρισης βάσεων δεδομένων υπολογίζεται σε 100.000 ευρώ. Το κόστος ανάπτυξης μίας εφαρμογής είναι δυνατό να ποικίλει σημαντικά, αλλά υπολογίζεται επί τους παρόντος από τη ΓΔ Ενέργειας και Μεταφορών, μεταξύ 100.000 και 200.000 ευρώ. Λαμβανομένων υπόψη των όσων προηγούνται, είναι δυνατό να εκτιμήσουμε, σε πρώτο στάδιο, τον αναγκαίο για την ανάπτυξη των βάσεων δεδομένων προϋπολογισμό σε 500.000 ευρώ.

- Μελέτες: Στα καθήκοντα του Οργανισμού περιλαμβάνονται η παρακολούθηση και η αξιολόγηση των ερευνητικών δραστηριοτήτων στον τομέα της ασφάλειας στη θάλασσα. Τα καθήκοντα αυτά απαιτούν σε ορισμένες περιπτώσεις την εκπόνηση τεχνικών μελετών. Ένα κονδύλιο ύψους 500.000 ευρώ φαίνεται λογικό, λαμβανομένων υπόψη των καθηκόντων που ανατίθενται στον Οργανισμό και του υψηλού τεχνικού επιπέδου τους.

- Εργαστήρια και συνέδρια: Η ανάπτυξη της νομοθεσίας στον τομέα της ασφάλειας στη θάλασσα καθώς και η δημιουργία εργαστηρίων κατάρτισης είναι δυνατό να απαιτήσει την οργάνωση εργαστηρίων και συνεδρίων. Οι συνολικές δαπάνες για τις συναντήσεις αυτές υπολογίζονται σε 150.000 ευρώ.

Το σύνολο των λειτουργικών δαπανών ανέρχεται σε 1.300.000 ευρώ [11].

[11] Στον κατωτέρω πίνακα, «Ανάλυση των στοιχείων του κόστους του κοινοτικού μέτρου», το συνολικό κόστος των επιχειρησιακών δαπανών καθώς και των δαπανών εξοπλισμού κατανέμεται σύμφωνα με τον αριθμό των ατόμων που προσλαμβάνονται για κάθε είδος δραστηριότητας.

δ) Έξοδα αποστολών

Τα καθήκοντα του Οργανισμού, ειδικότερα οι επισκέψεις που αφορούν στα κράτη του λιμένα, ο έλεγχος των νηογνωμόνων, η προσαρμογή της νομοθεσίας των τρίτων υποψήφιων προς ένταξη χωρών, καθώς και οι επαφές μεταξύ του Οργανισμού και των υπηρεσιών της Επιτροπής, θα απαιτήσουν μετακινήσεις τόσο στο εσωτερικό της Ένωσης όσο και στο εξωτερικό (έξοδα μεταφοράς και έξοδα διαμονής). Ο προϋπολογισμός των εξόδων αποστολών υπολογίζεται σε 250.000 ευρώ [12].

[12] Οι εκτιμήσεις αυτές καταρτίστηκαν σε συνάρτηση με το μέσο πραγματικό κόστος των εξόδων αποστολών (μεταφορά και διαμονή) που έχουν καταγραφεί στη ΓΔ Ενέργειας και Μεταφορών, τόσο εντός όσο και εκτός της Ένωσης και σε συνάρτηση με τον υπολογιζόμενο αριθμό αποστολών για κάθε καθήκον του Οργανισμού. Οι εκτιμήσεις που αναφέρονται κατωτέρω δεν λαμβάνουν υπόψη τις επιπτώσεις της μελλοντικής εγκατάστασης του Οργανισμού.

3) Έσοδα

Τα έσοδα του Οργανισμού περιλαμβάνουν τη συνεισφορά του κοινοτικού προϋπολογισμού και τις αμοιβές που προβλέπονται στο άρθρο 17 του κανονισμού που ιδρύει τον Ευρωπαϊκό Οργανισμό για την ασφάλεια στη θάλασσα.

Συνεισφορά της Κοινότητας:

Η συνεισφορά της Κοινότητας καλύπτει τους στόχους και τα καθήκοντα που ανατίθενται στον Οργανισμό, όπως αναφέρονται στα άρθρα 1 και 2 του κανονισμού που ιδρύει τον Ευρωπαϊκό Οργανισμό για την ασφάλεια στη θάλασσα.

7.2 Ανάλυση των στοιχείων του κόστους του κοινοτικού μέτρου

α) κατά είδος δραστηριότητας (σε ευρώ)

>ΘΕΣΗ ΠIΝΑΚΑ>

β) κατά είδος δαπάνης

Πιστώσεις ανάληψης υποχρεώσεων σε ευρώ (σε τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα των πιστώσεων αναλήψεων υποχρεώσεων/πιστώσεων πληρωμών

Η συνεισφορά της Κοινότητας καταβάλλεται ετησίως εφ' άπαξ.

8. ΠΡΟΒΛΕΠΟΜΕΝΑ ΜΕΤΡΑ ΚΑΤΑ ΤΗΣ ΑΠΑΤΗΣ

Προβλέπονται συγκεκριμένα μέτρα ελέγχου:

8.1 Για τον Οργανισμό

Ο γενικός διευθυντής εκτελεί τον προϋπολογισμό του Οργανισμού. Κάθε χρόνο υποβάλλει στην Επιτροπή, στο διοικητικό συμβούλιο και στο Ελεγκτικό Συνέδριο λεπτομερείς λογαριασμούς όλων των εσόδων και δαπανών του παρελθόντος οικονομικού έτους. Εξάλλου, η εσωτερική υπηρεσία ελέγχου της Επιτροπής παρέχει τη βοήθειά της στη διαχείριση των χρηματοπιστωτικών πράξεων του Οργανισμού, ελέγχοντας τους κινδύνους και επιβεβαιώνοντας την τήρηση των κανόνων με την έκδοση ανεξάρτητης γνώμης σχετικά με την ποιότητα των συστημάτων διαχείρισης και ελέγχου και με τη διατύπωση συστάσεων με σκοπό τη βελτίωση της αποδοτικότητας και της αποτελεσματικότητας των πράξεων και τη διασφάλιση της ορθολογικής χρήσης των πόρων του Οργανισμού.

Ο Οργανισμός υιοθετεί τον δημοσιονομικό κανονισμό του, μετά από σύμφωνη γνώμη της Επιτροπής και του Ελεγκτικού Συνεδρίου. Ο Οργανισμός θέτει σε εφαρμογή ένα σύστημα εσωτερικού ελέγχου, ανάλογο αυτού που εφαρμόστηκε από την Επιτροπή στο πλαίσιο της δικής της αναδιάρθρωσης.

8.2 Συνεργασία με την Ευρωπαϊκή Υπηρεσία Ερευνών για την καταπολέμηση της απάτης (OLAF)

Το προσωπικό που υπάγεται στον κανονισμό υπηρεσιακής κατάστασης του προσωπικού της Επιτροπής συνεργάζεται με την OLAF για την καταπολέμηση της απάτης.

8.3 Για το Ελεγκτικό Συνέδριο

Το Ελεγκτικό Συνέδριο ελέγχει τους λογαριασμούς κατ' εφαρμογή του άρθρου 248 της συνθήκης, και δημοσιεύει ετήσια έκθεση για τις δραστηριότητες του Οργανισμού.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ - ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοποιημένοι στόχοι, πληθυσμός στόχος

Οι ειδικοί στόχοι του Οργανισμού, όπως περιγράφονται στο σχέδιο του κανονισμού, αφορούν στη διασφάλιση ενός υψηλού, ομοιόμορφου και αποτελεσματικού επιπέδου ασφάλειας στη θάλασσα, καθώς και στην πρόληψη της ρύπανσης στην Κοινότητα. Εξάλλου, ο Οργανισμός παρέχει στα κράτη μέλη και την Επιτροπή την αναγκαία τεχνική και επιστημονική βοήθεια, καθώς και υψηλό επίπεδο εμπειρογνωμοσύνης, προκειμένου να εφαρμοστεί με συγκλίνοντα και αποτελεσματικό τρόπο η κοινοτική νομοθεσία στον τομέα της ασφάλειας στη θάλασσα, να ελεγχθεί η εφαρμογή της και να αξιολογηθεί η αποτελεσματικότητα των ισχυόντων μέτρων.

Τα καθήκοντα του Οργανισμού αφορούν στην ασφάλεια των προσώπων και των αγαθών που διακινούνται δια θαλάσσης στα ύδατα της Ένωσης, καθώς και στο περιβάλλον τους.

Τα καθήκοντα του Οργανισμού αφορούν επίσης στο προσωπικό και τις οργανώσεις του ναυτιλιακού τομέα, με τη μείωση της στρέβλωσης του ανταγωνισμού που προκύπτει από τα οικονομικά πλεονεκτήματα που απολαμβάνουν τα πλοία που δεν συμμορφώνονται με την ισχύουσα νομοθεσία, και την επιβράβευση των σοβαρών παραγόντων της ναυτιλίας.

9.2 Αναγκαιότητα δράσης

Τα τελευταία χρόνια, η Κοινότητα υιοθέτησε μεγάλο αριθμό νομοθετικών μέτρων με σκοπό την ενίσχυση της ασφάλειας και την πρόληψη της ρύπανσης στον τομέα των θαλάσσιων μεταφορών.

Το ναυάγιο του πετρελαιοφόρου Erika, που συνέβη τον Δεκέμβριο του 1999 και είχε ως αποτέλεσμα τη ρύπανση των ακτών σε έκταση περίπου 400 km προκάλεσε σημαντικές αντιδράσεις στην ευρωπαϊκή κοινή γνώμη. Προφανώς, η επανάληψη τέτοιων ατυχημάτων, οι συνέπειές τους για το περιβάλλον και η φαινομενική αδυναμία αποφυγής τους μείωσαν σημαντικά την ανεκτικότητα της κοινής γνώμης.

Το Ευρωπαϊκό Κοινοβούλιο και το Συμβούλιο Γενικών Υποθέσεων ζήτησαν από την Επιτροπή τη σημαντική βελτίωση των κανόνων ασφάλειας στη θάλασσα σε κοινοτικό επίπεδο.

Με την προοπτική της υιοθέτησης μίας σφαιρικής στρατηγικής σε θέματα ασφάλειας στη θάλασσα, η Επιτροπή, κατόπιν αιτήματος του Ευρωπαϊκού Κοινοβουλίου, προτείνει την ίδρυση ενός Οργανισμού για την ασφάλεια στη θάλασσα που θα πρέπει να στηρίζει τη δράση της Επιτροπής και των κρατών μελών κατά την εφαρμογή και τον έλεγχο της κοινοτικής νομοθεσίας καθώς και κατά την αξιολόγηση της αποτελεσματικότητας των ισχυόντων μέτρων.

Ο Οργανισμός συνδράμει την Επιτροπή στη διαδικασία ενημέρωσης της κοινοτικής νομοθεσίας στον τομέα της ασφάλειας στη θάλασσα, ιδίως όσον αφορά στην ανάπτυξη της διεθνούς νομοθεσίας στον τομέα αυτό.

Ο Οργανισμός ελέγχει τη συνολική λειτουργία του κοινοτικού καθεστώτος ελέγχου από το κράτος του λιμένα και συνδράμει την Επιτροπή στη διενέργεια των επιθεωρήσεων των αναγνωρισμένων σε κοινοτικό επίπεδο νηογνωμόνων. Οργανώνει επίσης δράσεις κατάρτισης στον τομέα του ελέγχου του κράτους τους λιμένα και του κράτους της σημαίας.

Ο Οργανισμός παρέχει στην Επιτροπή και τα κράτη μέλη αξιόπιστες, αντικειμενικές και συγκρίσιμες πληροφορίες καθώς και δεδομένα σχετικά με την ασφάλεια στη θάλασσα, τα οποία τους επιτρέπουν να λάβουν τα αναγκαία μέτρα με σκοπό τη βελτίωση της ασφάλειας στη θάλασσα και την αξιολόγηση της αποτελεσματικότητας των ισχυόντων μέτρων.

Ο Οργανισμός καταρτίζει, σε συνεργασία με την Επιτροπή και τα κράτη μέλη, κοινή μεθοδολογία για τη διερεύνηση των ναυτιλιακών ατυχημάτων στο εσωτερικό της Κοινότητας, για τη στήριξη των κρατών μελών στις δραστηριότητες που αφορούν στις έρευνες για τα σοβαρά ναυτιλιακά ατυχήματα που συμβαίνουν στα κοινοτικά ύδατα, καθώς και για την πραγματοποίηση της ανάλυσης των υπαρχουσών εκθέσεων έρευνας για τα ατυχήματα.

Τέλος, η ίδρυση ενός Ευρωπαϊκού Οργανισμού για την ασφάλεια στη θάλασσα θα ευνοήσει τη δημιουργία εταιρικής σχέσης μεταξύ των κρατών μελών καθώς και τη διάδοση των βέλτιστων πρακτικών στην Κοινότητα.

Οι στόχοι αυτοί θα συμβάλλουν στην ενίσχυση του συνολικού καθεστώτος ασφάλειας στη θάλασσα στην Κοινότητα, με τη μείωση αφ' ενός του κινδύνου θαλάσσιων ατυχημάτων και θαλάσσιας ρύπανσης και αφ' ετέρου του κινδύνου απώλειας ανθρώπινων ζωών στη θάλασσα.

9.3 Παρακολούθηση και αξιολόγηση της δράσης

Η παρακολούθηση και η αξιολόγηση του Οργανισμού διασφαλίζονται με την ετήσια έκθεση που εγκρίνει το διοικητικό συμβούλιο του Οργανισμού για το παρελθόν έτος και με το πρόγραμμα εργασίας για το επόμενο έτος. Τα δύο αυτά έγγραφα διαβιβάζονται στα κράτη μέλη, στην Επιτροπή, στο Συμβούλιο και στο Ευρωπαϊκό Κοινοβούλιο (άρθρο 10 της πρότασης κανονισμού). Η λειτουργία του Οργανισμού θα αποτελέσει αντικείμενο ενδελεχών αξιολογήσεων ανά τακτά χρονικά διαστήματα, σύμφωνα με τα πρότυπα και τις πρακτικές της Κοινότητας.

10. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ III, ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ)

Η ίδρυση του Οργανισμού δεν αναμένεται να προκαλέσει πρόσθετες δαπάνες για την Επιτροπή. Η εργασία που πραγματοποιεί επί του παρόντος η Επιτροπή θα αντικατασταθεί από τον έλεγχο και την παρακολούθηση των δραστηριοτήτων του Οργανισμού.

10.1 Επιπτώσεις στον αριθμό των θέσεων

Άνευ αντικειμένου.

10.2 Συνολική δημοσιονομική επίπτωση των πρόσθετων ανθρωπίνων πόρων

Άνευ αντικειμένου.

10.3 Αύξηση άλλων επιχειρησιακών δαπανών που προκύπτουν από τη δράση, ιδίως εξόδων συνεδριάσεων επιτροπών και ομάδων εμπειρογνωμόνων

Άνευ αντικειμένου.